title: Swannin tie

text: Juuri tässä osassa teosta ilmestyy Swann lukijan eteen. Niin syntyy myös kertojan intohimoinen kiintymys Guermantesin sukuun, ja tästä kiintymyksestä hän ei luovu koko teoksen aikana, kun hän on kerran tuohon niin vaikeasti lähestyttävään ja ihmeelliseen piiriin päässyt.


title: Swannin tie

text: Kun nide "Swannin tie" on romaani romaanisarjassa, on puolestaan tämän niteen toinen osa eli "Swannin rakkaus" itsenäinen romaani romaanin sisällä. Se voidaan lukea itsenäisenä teoksena erillään muusta kokonaisuudesta. Tämän tähden juuri Swannin rakkaus on valittu luonnontieteellisten ja teknillisten korkeakoulujen ("Grandes Écoles") pääsykoekirjasiksi vuosina 2006–2008.


title: Swannin tie

text: Kyseessä on takautuma, sillä nyt kerrotaan ajasta ennen kertojan - joka välillä voi olla Marcel - syntymää, jolloin Charles Swann tapasi tulevan vaimonsa Odetten, ja ennen kaikkea sairaalloisesta mustasukkaisuudesta, jota Swann tuntee vaimostaan Siinä ovat tämän teoksen osan teemat. Kerronta etenee minä-muodossa, kuten muutenkin koko teoksessa. Mutta kun tämän osan tapahtumat tapahtuvat ennen kertojan syntymään, hän joutuu käyttämään yksikön kolmatta persoonaa.


title: Swannin tie

text: Saksalainen elokuvantekijä Volker Schlöndorff on kuvannut juuri tämän osan jättiläisromaania elokuvassaan "Swannin rakkaus" ("Un amour de Swann", 1984).


title: Swannin tie

text: "Paikannimet: nimi" kertoo kertojan haaveista, hänen haluistaan matkustaa. Häneltä tosin sairaus on kieltänyt jopa teatterissa käynnitkin. Näin hän kokee juna-aikataulujen kautta niin Balbekin kylpyläkaupungin kuin Venetsiankin. Tämä osa on eräänlainen etiäinen seuraavan teoksen osasta "Paikannimet: paikkakunta". Tämä kaksitahoisuus alleviivaa pettymystä, joka syntyy kun unelmat ja kova todellisuus kohtaavat. Ainoastaan taide kykenee elävöittämään maisemat ja saattaa ne kertojan ulottuville, kuten Elstirin Balbekista maalaamat taulut teoksessa "Kukkaanpuhkeavien tyttöjen varjossa" ("À l'ombre des jeunes filles en fleurs").


title: Swannin tie

text: Voidaankin sanoa, että juuri tästä "Nom de pays: le nom" osasta lähtien koko teoksesta "Kadonnutta aikaa etsimässä" tulee enemmän estetiikan kuin puhtaan romaanin teos.


title: Maijaliisa Dieckmann

text: Maijaliisa Dieckmann (ent. "Kauhanen", o.s. "Laurinen", s. 2. helmikuuta 1934 Mellilä) on suomalainen lasten- ja nuortenkirjailija.


title: Maijaliisa Dieckmann

text: Dieckmann on julkaissut muun muassa historiallisia nuortenromaaneja ja lastenkirjasarjat Merirosvo Svarttiksesta ja Ville Romusesta. Dieckmannille myönnettiin vuonna 2003 Topelius-palkinto teoksesta "Luostarin Piritta", joka sijoittuu vuoden 1462 Naantaliin. Vuonna 2011 hän sai Arvid Lydecken -palkinnon teoksesta "Väläys pimeässä". Hän oli ehdolla palkinnon saajaksi myös teoksellaan "Fredrika-rouvan koulu" (2008).


title: Maijaliisa Dieckmann

text: Dieckmann kirjoitti ylioppilaaksi Loimaan yhteiskoulusta vuonna 1953. Hän valmistui humanististen tieteiden kandidaatiksi Turun yliopistosta vuonna 1958 ja luokanopettajaksi Turun opettajakorkeakoulusta vuonna 1962. Dieckmann toimi opettajana Naantalissa, Lahdessa ja Porvoossa vuosina 1962–1994. Hän on asunut Porvoossa vuodesta 1973.


title: Cdon

text: Cdon on ruotsalainen verkkokauppa, joka aloitti toimintansa vuonna 1999. Yrityksen omistaa ruotsalaisen holdingyhtiö Qliro Groupin tytäryhtiö CDON AB. Kauppa toimii koko Euroopan alueella, mutta on keskittynyt Suomeen, Ruotsiin, Norjaan ja Tanskaan, joiden kielillä sen kotisivut on julkaistu. Yritys on erikoistunut useimpien verkkokauppojen tapaan viihteeseen: musiikkiin, elokuviin ja peleihin. Valikoimassa on lisäksi kodinelektroniikkaa, kuten puhelimia, kameroita ja tietokoneita sekä myös kirjoja, vaatteita, kenkiä sekä kauneuteen liittyviä tuotteita. Uusi CDON Marketplace antaa yrityksille mahdollisuuden myydä tuotteitansa ja näin tavoittaa jopa 2 miljoonaa asiakasta Pohjoismaissa.


title: Cdon

text: Cdon on osa Qliro Groupia. Qliro Groupiin kuuluvat muun muassa Nelly.com-vaateliike, Lekmer-lelukauppa, fitnesstukku.fi ja Room21-sisustusliike. Vuonna 2010 Qliro Groupin liikevaihto oli 2,2 miljardia Ruotsin kruunua, mikä vastaa euroissa noin 250 miljoonaa.


title: Leena Erkkilä

text: Leena Inkeri Erkkilä (s. 1930) on suomalainen lasten- ja nuortenkirjailija. Erkkilän tuotanto käsittää 20 lähinnä lapsille suunnattua kirjaa: etupäässä satuja, lastenrunoja ja lastennäytelmiä.


title: Leena Erkkilä

text: Erkkilä syntyi Pieksämäellä ja opiskeli Jyväskylän kasvatusopillisessa korkeakoulussa ja Helsingin yliopistossa. Hänen runonlaulaja Matroona Kyyröstä käsittelevä tutkielmansa julkaistiin Kalevalaseuran vuosikirjassa vuonna 1956.


title: Leena Erkkilä

text: Erkkilän ensimmäinen kirjajulkaisu oli satukokoelma "Kukkutimurusia" (WSOY), joka ilmestyi 1968.


title: Leena Erkkilä

text: Hän on avustanut lukuisia lehtiä pakinoin, artikkelein ja kannanotoin.


title: Leena Erkkilä

text: Kirjoittaa edelleen, viimeisin julkaisu 2015, Omenapuita ja onnenhetkiä, Aurinkokustannus Oy.


title: Leena Erkkilä

text: Harrastaa mm. akvarellimaalausta.


title: Leena Erkkilä

text: Leena Inkeri Erkkilä, tuotanto


title: Leena Erkkilä

text:
Kukkutimurusia,
WSOY, 1968, 5.p.1981,satuja, 6.p. 2009


title: Leena Erkkilä

text:
Unnukkaiset,
WSOY, 1972, 3.p.1981, satuja


title: Leena Erkkilä

text:
Esa
ekaluokkalainen, WSOY, 1974, 3.p. 1985,lasten kertomus


title: Leena Erkkilä

text:
Kuottarulla,WSOY,Tenavapaketti,1974,10.p.1992,
satu


title: Leena Erkkilä

text:
Salakielileikki,
WSOY,1976, lasten "romaani"


title: Leena Erkkilä

text:
Satakieli,
Marian lintu,LK,1979,2.p.1986,legendoja,3. p. 1998


title: Leena Erkkilä

text:
(ruotsinnos: Irmelin Sandman Lilius: Jungfru Marias
fågel, Bokförlaget


Leena Erkkilä


title: Leena Erkkilä

text:
Maailman
ihmeellisimmät kengät, LK 1979, näytelmiä, ohjelmistoa


title: Leena Erkkilä

text:
Hymykuoppa,
LK,1980,satuja


title: Leena Erkkilä

text:
Eläinten
koskenlasku, LK,1981,satuja


title: Leena Erkkilä

text:
Luojan
lähde, LK,1983,legendoja


title: Leena Erkkilä

text:
Vallaton
hieho, LK,1983,näytelmiä,ohjelmistoa


title: Leena Erkkilä

text:
Pensasaidan
tarinoita, Kirjapaja,1984 (käännös ja runomuokkaus


title: Leena Erkkilä

text:
englannin kielestä, alkuteksti Pat
Wynnejones, neljä kirjaa: Mei Mehiläinen, Kaisa Kaalimadon ihme, Kotisirkka
Sirreli, Lintunen Punarinta.)


title: Leena Erkkilä

text:
Marjatta,
Lemminkäisen äiti, Kirjayhtymä,1985, nuortenkirja


title: Leena Erkkilä

text:
Unohtumaton
ilo, LK,1985, runoja


title: Leena Erkkilä

text:
Revontulet,
kuunnelma kouluradiolle, 1985


title: Leena Erkkilä

text:
Satuja
TV 2:ssa 1986-87


title: Leena Erkkilä

text:
Prinssi
Miro, LK, 1987, saturomaani


title: Leena Erkkilä

text:
Satuja
ja runoja lastenlehdissä ( Lastentarhalehti, Koululainen, Koitto, Totto,


title: Leena Erkkilä

text:
Lasten Pyhäkoululehti, Lasten maa, Lasten
Joulukirkko, Julstjärnan)


title: Leena Erkkilä

text:
Osallistunut
antologioihin: Kulkunen, Suomen Nuorisokirjailijat ry:n


title: Leena Erkkilä

text:
julkaisuja.
WSOY:n Tenavapaketit


title: Leena Erkkilä

text:
Äänite
Prinssi Mirosta, Suomen äänikirjat, 1988


title: Leena Erkkilä

text:
Lalila,
pikkuruinen, Sinapinsiemen ry, 1994, runoja


title: Leena Erkkilä

text:
Pakinoita
Maatiainen-lehdessä vuodesta 1995 alkaen


title: Leena Erkkilä

text:
Kirjoistani
on otettu tekstejä äidinkielen oppikirjoihin ja oheismateriaaleihin luokille
1.-7.


title: Leena Erkkilä

text: (WSOY, Otava, W+G, Caspro ky, Gummerus)


title: Leena Erkkilä

text:
Artikkeli
ja satu Pieksämäen Lyseon Muistojen kirja 2, 1999


title: Leena Erkkilä

text:
Artikkeli
aiheesta Mitä on olla suomalainen, Jyväskylän yliopisto, Fennicum, 1999


title: Leena Erkkilä

text:
Usmalammen
kaislatontut, satu, Sinapinsiemen ry, 2000


title: Leena Erkkilä

text:
Ihmeellinen
silta, lastenkirja, kirjailijatalosarja, Keski-Suomen kirjailijatalo,  2004,


title: Leena Erkkilä

text:
oma
mustavalkokuvitus


title: Leena Erkkilä

text:
Reipas
pieni Mäntymanni, satu, omakustanne, 2005


title: Leena Erkkilä

text:
Lentävät
satutossut, satuja, Edico oy, oma kuvitus, 2007


title: Leena Erkkilä

text:
Runo
tuli rallatellen, runoja lapsille, oma kuvitus, Edico oy, 2008


title: Leena Erkkilä

text:
Sarastus,
romaani, Edico oy, 2010


title: Leena Erkkilä

text:
Heijastus,
runoja, omakustanne, 2013


title: Leena Erkkilä

text:
Omenapuita
ja onnen hetkiä, Aurinko, 2015


title: Anna-Liisa Haakana

text: Anna-Liisa Haakana (o.s. Liste; s. 31. tammikuuta 1937 Rovaniemi) on suomalainen nuortenkirjailija. Hän asuu Sodankylässä.


title: Anna-Liisa Haakana

text: Haakanan tuotantoon kuuluu muun muassa nuorille suunnattu romaani "Ykä yksinäinen" (1980), jolla kirjailija voitti valtion kirjallisuuspalkinnon. Hänelle myönnettiin myös Anni Swan -mitali 1982.


title: Anna-Liisa Haakana

text: Hänen aviopuolisonsa oli kirjailija Veikko Haakana ja heillä on kaksi lasta.


title: Anna-Liisa Haakana

text: Ensimmäiset kirjansa Haakana kirjoitti omille lapsilleen iltalukemisiksi. Haakanan kirjojen taustalla on usein pohjoisen elämäntapa ja pohjoinen luonto. Haakanan esikoisteos oli "Porokylän porukan kesä" (1978). Haakanan kirjoja on käännetty ruotsiksi, tanskaksi ja norjaksi.


title: Anna-Liisa Haakana

text: Vuonna 2007 Haakanan tunnetuin teos "Ykä Yksinäinen" sai Kirjapöllö-palkinnon. Kirjapöllö on palkinto yli kymmenen vuotta sitten julkaistusta, mutta yhä merkittävänä pidetystä lasten- tai nuortenkirjasta.


Heroes of Might and Magic II: The Price of Loyalty on "Heroes of Might and Magic II:n" lisäosa, joka sisältää neljä uutta kampanjaa, uusia esineitä, uusia joukkoja, uusia tasoja sekä uusia maastossa sijaitsevia rakennuksia. Lisäksi peliin on lisätty paranneltu karttaeditori.


title: Free Record Shop

text: Free Record Shop on kansainvälinen levykauppaketju, joka toimii pääasiallisesti Benelux-maissa. Kaupan valikoimiin kuuluvat myös elokuvat, tietokonepelit ja kirjat. Ketjun ensimmäisen liikkeen avasi Hans Breukhoven 1971 Alankomaihin. Ketju levisi myös Suomeen 2000-luvun alussa, ensimmäinen liike Suomessa avattiin Helsingin Aleksanterinkadulle vuonna 1998. Sillä oli 2000-luvun puolivälissä Suomessa 17 myymälää. Ketju lopetti toimintansa Suomessa 22. kesäkuuta 2007.


title: Veikko Haakana

text: Veikko Olavi Haakana (21. elokuuta 1923 Parikkala – 29. heinäkuuta 2018 Sodankylä) oli suomalainen kirjailija. Hänen leskensä on kirjailija Anna-Liisa Haakana.


title: Veikko Haakana

text: Haakana kävi ylioppilaaksi päästyään Rauman seminaarin ja toimi ensin opettajana Saarenkunnan Mikkolaniemenkylässä, eli kotikylässään ja vuodesta 1960 lähtien opettajana ensin Rovaniemen maalaiskunnassa ja sitten parikymmentä vuotta Sodankylässä.


title: Veikko Haakana

text: Haakana alkoi 1950-luvulla julkaista nuorten seikkailukirjoja. Teoksellaan "Kivinen biisoni" (1969) hän voitti 1970 Valtion kirjallisuuspalkinnon.


title: Mauritz Åkerman

text: Mauritz Åkerman on suomalainen ”yhden elokuvan näyttelijä”. Turkulainen laulava kultaseppä sai miespääosan Teuvo Tulion camp-klassikossa "Sensuela", jota kuvattiin pääasiassa vuosina 1967–1968. Åkerman näki Sensuelan ensi kerran vasta vuonna 1996 Suomen elokuva-arkiston tarkastuskatselussa. Hänen vastanäyttelijänsä Sensuelassa on Marianne Mardi.


title: Mauritz Åkerman

text: Åkerman kuuluu myös ensimmäisen suomalaisen rock-sukupolven pioneerilaulajiin. Hän aloitti rock-uransa Turussa vuonna 1959 ja esiintyi taiteilijanimillä "Boogie-Mauritz" ja "Musta Prinssi", joita hän käytti myös 1960-luvun alun konserttipaketissa "Robertin Rock Show". Hänen muusansa Semi "ässä" Michaels soitti aikanaan Ola and the Janglers-nimisen bändin taustajoukoissa. Hän vaikuttaa nykyään pääkaupunkiseudulla aluepoliittisen kehityksen uranuurtajana.


title: Mauritz Åkerman

text: Ennen Helsingin keikkoja Åkerman esiintyi kotikaupungissaan muun muassa Alhambra-teatterin rock-nonstopeissa. Turun keikat (ja myöhemmin myös Robertin Rock Show) toteutti manageri Helge Siimes, ja Turussa yhtyeenä soitti Rapi Tuomisen orkesteri. Bändissä soittivat Åkermanin ja Tuomisen ohella mm. Pekka Loukiala, Jukka Loukiala, Tommie Mansfield, Rock-Enska ja Rock-Tommy. Myöhemmin Helsingin rokkarit Jussi Raittisen johdolla liittyivät ryhmään.


title: Mauritz Åkerman

text: Sensuelan myötä Mauritz Åkerman sai kakkostenorin paikan Turun kaupunginteatterissa.


title: Suginami

text: Suginami () on yksi Japanin pääkaupungin Tokion erillisalueista. Se sijaitsee sisämaassa kaupungin länsiosassa Tokion keisarillisen palatsin länsipuolella ja rajautuu Nakanon, Neriman, Setagayan ja Shibuyan erillisalueisiin sekä Mitakan ja Musashinon kaupunkeihin. Suginamissa on 563 074 asukasta (vuonna 2017) ja sen pinta-ala on 34,06 neliökilometriä.


title: Suginami

text:
Suginamin erillisalueella on 36 kaupunginosaa, jotka jakautuvat yhteensä 139 osa-alueeseen (). Yhteen kaupunginosaan kuuluu kahdesta kuuteen osa-aluetta.
Suginami on pääasiassa asuinaluetta. Erillisalueen läpi virtaavat Kanda-, Zenpukuji- ja Myōshōjijoet.


title: Jääkiekon SM-liigan tasonmittaus

text: Jääkiekon SM-liigan tasonmittaus on termi, jolla tarkoitetaan Jääkiekon SM-liigan jumbon ja I-divisioonan/Mestiksen mestarin välistä ottelusarjaa, jolloin SM-liigaan ei olisi päässyt normaalisti uusia joukkueita.


title: Einstein (televisio-ohjelma)

text: Einstein oli syyskuusta 2006 toukokuuhun 2007 Nelosella esitetty visailuohjelma, jossa kaksi vierailevaa julkisuuden henkilöä kilpailivat tiedoistaan tieteen alalla. Jaksoissa oli aina mies ja nainen vastakkain. Kilpailijoiden täytyi selvitä 1. tuotantokaudella noin kolmesta kysymyksestä ja 2. tuotantokaudella viidestä kysymyksestä. "Einstein" perustui saksalaiseen "Clever"-formaattiin.


title: Einstein (televisio-ohjelma)

text:
Satu Paavola oli ohjelman pääjuontaja. Professori Bertil Steniusta esitti Robin Svartström.
1. tuotantokausi2. tuotantokausi


title: Pauline Einstein

text: Pauline Einstein (8. helmikuuta 1858 – 20. helmikuuta 1920) oli Albert Einsteinin äiti.


title: Pauline Einstein

text: Pauline Einstein (o.s. Koch) syntyi vuonna 1858 Cannstattissa Saksassa. Pauline oli juutalainen, ja hänellä oli isosisko Fanny sekä kaksi isoveljeä Jacob ja Caesar. Hänen isänsä Julius Derzbacher muutti sukunimen Kochiksi vuonna 1842 ja meni naimisiin Jette Bernheimerin kanssa vuonna 1847. Paulinen isä muutti Jebernhausenista Cannstattiin ja harjoitti siellä viljakauppaa veljensä kanssa. Kauppa oli menestys ja he kohosivat jopa "Württembergin kuninkaallisiksi hovihankkijoiksi."


title: Pauline Einstein

text: 18-vuotias Pauline meni naimisiin Hermann Einsteinin kanssa, joka asui Ulmissa ja oli töissä serkkujensa yrityksessä. Pauline synnytti Ulmissa vuonna 1879 Albert Einsteinin ja Berliinissä vuonna 1881 Maja Einsteinin.


title: Pauline Einstein

text: Pauline oli hiljainen ja hyvin koulutettu. Hän tunsi intohimoa taidetta kohtaan ja soitti itse pianoa. Pojalleen hän piti välillä viulutunteja ja he soittivat yhdessä hyvin usein.


title: Pauline Einstein

text: Vuonna 1910 Pauline muutti yhdessä siskonsa kanssa Berliiniin ja alkoi harjoittaa taloudenhoitajan ammattia. Ensimmäisen maailmansodan aikana Paulinen todettiin sairastavan syöpää. Paulinen käydessä vierailulla hänen tyttärensä luona vuonna 1918 hänet jouduttiin viemään hoitoon. Albert Einstein otti äitinsä kotiinsa Berliiniin ja hoiti häntä siellä. Muutaman kuukauden kuluttua Pauline kuoli.


title: Ville Pajula

text: Ville Pajula (s. 22. heinäkuuta 1988 Seinäjoki) on suomalainen jalkapalloilija, joka edustaa Kolmosessa pelaavaa Lapuan Virkiää. Hän on pelipaikaltaan puolustaja tai keskikenttäpelaaja.


title: Ville Pajula

text: Ville Pajula on TP-Seinäjoen kasvatteja joka pelasi 15 ottelua eri ikäluokkien poikien maajoukkueessa. Poikien maajoukkueissa esiintynyt Pajula siirtyi TP-Seinäjoelta Valkeakosken Hakan riveihin loppuvuodesta 2006. Pajula teki liigadebyyttinsä toukokuussa 2007 IFK Mariehamnia vastaan pelatussa ottelussa ja pelasi kaikkiaan kuudessa liigaottelussa. Kaudella 2008 Pajula pelasi myös Salon Palloilijoissa lainalla. Vähäinen peliaika Hakassa johti kuitenkin siihen, että Pajula purki sopimuksensa Hakan kanssa heinäkuussa 2008 ja siirtyi Seinäjoen Jalkapallokerhoon. Pajula vakiinnutti paikkansa SJK:n kokoonpanossa ja pelasi kahden ja puolen kauden aikana 54 ottelua, joissa hän teki 17 maalia.


title: Ville Pajula

text: Syksyllä 2010 Pajula siirtyi Tampereen Ilveksen riveihin.


title: Khmerien valtakunta

text: Khmerien valtakunta (myös Angkor, khmerien käyttämä nimi oli Kambuja) oli hindulais-buddhalainen kuningaskunta Kaakkois-Aasiassa 802–1431. Valtakunnan ydinaluetta oli nykyinen Kambodža ja laajimmillaan se hallitsi suuria osia nykyisistä Laosista, Thaimaasta, Myanmarista ja Vietnamista. Valtakunnan useimmat pääkaupungit sijaitsivat Angkorissa, joka oli esiteollisen ajan maailman suurin kaupunki: sen pinta-ala oli 3 000 neliökilometriä ja asukasluku 700 000–1 900 000. Khmerien valtakuntaa edelsi khmerien ensimmäinen kuningaskunta Chenla. Khmerien valtakunnan aika alkoi 802, kun kuningas Jayavarman II perusti valtakunnan. Valtakunnan katsotaan päättyneen 1431, kun Ayutthayan kuningaskunta tuhosi Angkorin.


title: Khmerien valtakunta

text: Khmerien valtakunnan merkittävimmät kulttuurijäänteet ovat hallitsijoiden rakentamat lukuisat temppelit. Hallitsijat rakennuttivat omia temppelikokonaisuuksia, ja osa hallitsijoista uusia pääkaupunkeja. Tunnetuin khmerien valtakunnan temppeli on Angkor Wat. Rakennustaitoa tarvitsi myös laaja keinokastelujärjestelmä. Khmerien yhteiskunta oli jakautunut selvästi kahteen luokkaan, eliittiin ja tavalliseen kansaan. Jumalkuningas oli jumalien edustaja maanpäällä, ja suurin osa tavallisesta kansasta eli orjuudessa.


title: Khmerien valtakunta

text: Chenla, Khmerien valtakunnan edeltäjä, oli todennäköisesti ollut jaavalaisen Sailendran vasallivaltio ennen Jayavarman II:n hallituskautta (n. 770–834). Joidenkin historioitsijoiden mukaan Jayavarman olisi oleskellut Sailendrassa joko vapaaehtoisesti tai sotavankina ennen paluutaan Chenlaan. Jayavarman II yhdisti Kambodžan alueen ja perusti khmerien valtakunnan noin 802. Vuotta on myös perinteisesti pidetty Jayavarmanin hallituskauden alkuna, mutta uudemman tutkimuksen mukaan hänen hallituskautensa alkoi jo noin vuonna 770. Uuden valtakunnan pääkaupungiksi Jayavarman perusti Hariharalayan, joka säilyi khmerien pääkaupunkina 800-luvulla.


title: Khmerien valtakunta

text: Indravarman I (hallitsi n. 877–889) onnistui laajentamaan valtakuntaa sotimatta, ja kuningaskunta käsittikin nykyistä Kambodžaa suuremman alueen. Indravarmanin kauden tärkeimpiä rakennushankkeita olivat Preah Kon ja Bakongin temppelit. Lisäksi hän kehitti keinokastelujärjestelmää. Hänen jälkeensä hallitsijaksi nousi hänen poikansa Yasovarman I (hallitsi n. 889/890–n. 910/912). Yasovarman joutui taistelemaan vallasta veljensä kanssa. Oletettavasti pääkaupunki Hariharalaya tuhoutui pahoin taisteluissa, ja siksi Yasovarman rakensi uudeksi pääkaupungiksi Yasodharapuran, joka oli valtakunnan ensimmäinen pääkaupunki Angkorissa. Se oli linnoitettu kaupunki, jonka sivut olivat neljän kilometrin pituiset. Kaupungin keskuksena oli Phnom Bakhengin temppeli. Yasovarman rakennutti pääkaupunkiinsa myös suuren tekoaltaan, niin sanotun itäisen barayn.


title: Khmerien valtakunta

text: Yasovarmanin hallituskautta seurasi vuosikymmeniä kestänyt poliittinen hajaannus. Jayavarman IV (hallitsi 928–n. 941) rakensi uuden pääkaupungin Koh Keriin. Rajendravarman II (hallitsi 944 – n. 968) yhdisti valtakunnan ja siirsi pääkaupungin takaisiin Yasodharapuraan. Rajendravarman II:n aikana valtakunta laajeni lännessä nykyisen Myanmarin rajoille, ja idässä hän valloitti alueita Champalta. Valloitusten myötä khmerien valtakunta vahvistui ja vaurastui. Samalla valta keskittyi yhä enemmän Angkoriin. Rajendravarmanin merkittävimpiä rakennusprojekteja olivat Pre Rupin ja Itä-Mebonin temppelit.


title: Khmerien valtakunta

text: Rajendravarman II:n poika Jayavarman V (hallitsi n. 968 – n. 1000) rakensi uudeksi pääkaupungiksi Jayendranagarin. Sen sijainnista ei ole varmuutta, mutta sen keskuksena arvellaan olleen Ta Keo, Angkorin ensimmäinen kokonaan hiekkakivestä tehty temppeli. Jayavarman V:n kuoleman jälkeen alkanut valtataistelu johti lopulta sisällissotaan Suryavarman I:n (hallitsi 1002–1050) ja Jayaviravarmanin (hallitsi 1003–1010) välillä. Jayaviravarman hallitsi Angkorissa ja Suryavarman I valtakunnan itäosissa. Suryavarman I sai Angkorin haltuunsa 1010, ja hänestä tuli khmerien kuningas. Suryavarman suosi kaupankäyntiä joki- ja maareittien kautta Kiinaan ja Vietnamiin sekä kansainvälistä kaupankäyntiä Etelä-Kiinan meren kautta. Suryavarman muistetaan ennen kaikkea rakennuttamastaan läntisestä baraysta, joka on Angkorin suurin tekoallas.


title: Khmerien valtakunta

text: Suryavarman II:ta (hallitsi 1113–1150) pidetään yhtenä merkittävimmistä khmerien hallitsijoista. Hän nousi ilmeisesti valtaan tapettuaan edellisen kuninkaan Dharanindravarman I:n. Suryavarman II solmi nopeasti ystävyyssuhteen Kiinaan. Hän aloitti laajat sotatoimet niin idässä kuin lännessäkin ja laajensi valtakunnan entistä suuremmaksi. Idässä Suryavarman II soti Đại Việtiä ja Champaa vastaan. Champan alueella khmerit onnistuivat valloittamaan Vijayan alueen (nykyisessä Bình Địnhin maakunnassa). Lännessä khmerien vallan alle jäi Keski-Thaimaan kuningaskuntia. Kiinalaisen "Song Shi" -kronikan (1100-luku) mukaan khmerien valtakunta rajoittui pohjoisessa Champaan, idässä mereen, lännessä Paganin kuningaskuntaan ja etelässä Grahin kuningaskuntaan. Suryavarman II:n kuolinaikaa ei tiedetä tarkalleen, mutta viimeinen piirtokirjoitus hänestä on vuodelta 1145. On kuitenkin hyvin todennäköistä, että hän hallitsi vielä Champan sotaretken aikana 1145–1150.


title: Khmerien valtakunta

text: Suryavarman II:n aikana Shivan palvonta oli väistynyt ja Vishnun palvonta oli tullut sen tilalle. Suryavarman II rakennutti monia temppeleitä, joista kuuluisin on Angkor Wat. Historioitsija George Cœdès piti Angkor Watia khmerien taiteen mestariteoksena.


title: Khmerien valtakunta

text: Suryavarman II:n kuolemaa seurasi levottomuuksia, ja sen jälkeen monet vallatut alueet halusivat irtaantua khmerien hallinnasta. Kiinan hovissa kävi jo 1155 lähettiläitä thaimaalaisesta Lavon kuningaskunnasta. Vuodelta 1167 on myös löytynyt piirtokirjoitus, joka kertoo itsenäisestä kuninkaasta Nakhon Sawanin alueella. Champa oli puolestaan solminut rauhan Đại Việtin kanssa 1170 ja aloitti sodan khmerejä vastaan. Hyökkäys maitse ei onnistunut mutta vesiteitse heidän onnistui valloittaa ja tuhota Angkor 1177.


title: Khmerien valtakunta

text: Jayavarman VII (hallitsi 1181–1218) oli viimeinen Angkorin suurista kuninkaista. Jayavarman VII aloitti taistelut valloittajia vastaan ja yhdisti ja rauhoitti valtakunnan vuoteen 1181 mennessä. Hän aloitti 1190 uudelleen sodan Champaa vastaan ja onnistuikin saamaan Vijayan haltuunsa lyhyeksi aikaa. Jayavarman VII valtasi 1203 koko Champan, joka oli khmerien provinssina vuoteen 1220.


title: Khmerien valtakunta

text: Jayavarman VII laajensi khmerien valtakuntaa myös muilla ilmansuunnilla: pohjoisessa Thaimaasta Laosiin, etelässä Mekongin suistoalueelle ja Thaimaan puolella Malakan niemimaalle. Lännessä valtakunta rajoittui nykyiseen Myanmariin. Valtakunnan laajentumista seurasivat lukuisat rakennusprojektit, kuten 225 kilometriä pitkä valtatie Angkorista Phimaihin. Tie on edelleen havaittavissa ilmakuvauksista, ja Thaimaan puoleisen osuuden restaurointi on aloitettu 2000-vuosikymmenellä.


title: Khmerien valtakunta

text: Jayavarman VII perusti Angkorin alueelle uuden pääkaupungin, Angkor Thomin, joka oli kolmen neliökilometrin laajuinen linnoitettu kaupunki. Kaupungin keskuksena oli Bayonin temppeli. Muita merkittäviä temppeleitä Angkor Thomissa olivat Ta Prohm ja Prah Khan.


title: Khmerien valtakunta

text: Jayavarman VII:n hallituskauden jälkeen alkoi khmerien valtakunnan kaksi vuosisataa kestänyt rappio. Kuninkaiden rakennustoiminta tyrehtyi täydellisesti. Kuninkaat elivät kuitenkin yhä ylellisesti, kuten kiinalaisen kronikoitsija Zhou Daguanin 1200-luvun matkakertomuksesta käy ilmi. Hän viipyi Angkorissa vuoden ja kirjoitti tarkkoja kuvauksia elämästä Angkorissa.


title: Khmerien valtakunta

text: Jo 1283 valtakunta oli niin heikentynyt, että se joutui maksamaan Kublai-kaanin johtamille mongoleille vasalliveroa. Thait vaelsivat etelään jo ennen mongolien tuloa, ja aikaa myöten alkoivat hyökkäillä khmerien valtakunnan kimppuun. Lännessä valtakunnan uhaksi nousivat thaitten kuningaskunnat – ensin Sukhothai ja sen jälkeen Ayutthaya. Vuosina 1350–1430 khmerit ja Ayutthaya olivat ilmeisesti jatkuvassa sotatilassa. Ayutthaya valloitti lopulta Angkorin 1431. Khmerit saivat kuitenkin ajettua valloittajat pois, mutta siirsivät koko kaupungin ja sen miljoonaväestön nykyisen Phnom Penhin alueelle.


title: Khmerien valtakunta

text: Perinteinen selitys khmerien valtakunnan rappiolle ja tuholle on thai-kuningaskuntien nousu.


title: Khmerien valtakunta

text: Yhtenä syynä lienee myös ollut valtarakenteiden epävakaus. Kaupankäynnin kansainvälistymisen myötä etäisimmät provinssit alkoivat vähitellen itsenäistyä yhä enenevässä määrin. Lisäksi 1200-luvulla alkanut buddhalaistuminen muutti yhteiskunnan arvoja ja lienee siten vaikuttanut merkittävästi khmerien valtakunnan rappioon.


title: Khmerien valtakunta

text: Valtakunnan heikentymiselle ja tuholle on kuitenkin esitetty myös muita syitä. Yksi suosituimmista on ympäristökatastrofi. Angkorin alue, jossa asui 700 000–1 900 000 asukasta, oli riippuvainen keinokastelujärjestelmästä, joka oli ollut käytössä 900-luvulta lähtien. Eroosio ja sedimentaatio olivat kuitenkin rapauttaneet järjestelmää niin paljon, että se olisi lopulta romahtanut. Vaikka tutkijat eivät ole yhtämielisiä keinokastelujärjestelmän merkityksestä khmerien taloudelle, ympäristötekijöillä on kuitenkin kiistatta ollut oma roolinsa khmerien valtakunnan rappiossa.


title: Khmerien valtakunta

text: 1200-luvulla alkanutta monin paikoin maailmassa vallinnutta kuivuutta on ehdotettu khmerienkin valtakunnan heikentäjäksi. Kuivuuden sijasta suuret tulvat ovat ehkä tärvelleet kastelujärjestelmän. Thaitten keskuudessa riehunut kolera on saattanut levitä khmerienkin keskuuteen varsinkin tulvan aikana..


title: Khmerien valtakunta

text: Myös Jayavarman VII:n aikaisia suurisuuntaisia ja kalliita rakennusprojekteja on ehdotettu rappion ja tuhoutumisen syyksi. Se ei kuitenkaan selitä sitä, miten khmerien valtakunta saattoi tuhoutua, vaikka samanaikaisesti Kaakkois-Aasiassa syntyivät ensimmäiset valtiot.


title: Khmerien valtakunta

text: Khmerien valtakunnassa uskonto ja valtio olivat nivoutuneet tiivisti yhteen. Kosmisen järjestyksen ylimpinä olivat jumalat, ja heidän edustajanaan jumalkuningas maan päällä. Kuninkaan valtaa symboloi linga, joita varten kukin hallitsija rakensi temppelin pääkaupungin keskelle. Kuninkaan hovi oli kaiken keskus, ja sitä ympäröi laaja temppelialue.


title: Khmerien valtakunta

text: Khmerien yhteiskunta oli jakautunut jyrkästi kahteen luokkaan, eliittiin ja tavalliseen kansaan. Eliittiin kuuluivat kuninkaalliset, virkamiehet ja varakkaat maanomistajat. Tavallinen kansa oli joko vapaita ihmisiä tai orjia. Vapaat olivat pieniä maanomistajia, käsityöläisiä sekä temppeli- ja hallintovirkailijoita. Suuri osa tavallisesta kansasta oli kuitenkin orjia, joiden omistajina olivat temppelit, varakkaat perheet ja pienet maanomistajat.


title: Khmerien valtakunta

text: Kaupankäynnin merkitys kasvoi 1000- ja 1100-luvuilla, mikä edellytti jonkinlaisen paikallishallinnon luomista. Paikallistasolla valtaa käyttivät hallitsijan nimittämät virkamiehet, jotka muodostivat maan eliitissä oman ”varna”-nimisen eliittiluokan. Virkamiehet edustivat kuningasta provinsseissa ja välittivät ylijäämäisen vaurauden pääkaupunkiin, jossa sen avulla rahoitettiin muun muassa temppelien rakentamista. Provinssien hallinnossa paikallisilla markkinoilla oli merkittävä asema. Temppelit olivat tavallisesti aina markkinoiden läheisyydessä. Kaikki nämä muodostivat vastavuoroisuuteen perustuvan riippuvaisuuksien verkoston, joka yhdisti provinssit pääkaupunkiin.


title: Khmerien valtakunta

text: Khmerien valtakunnan talouden perustana oli riisinviljely, kalastus, kaupankäynnistä saadut tulot, verotus ja pakollinen työpalvelusjärjestelmä. Tarkkoja tietoja maankäytöstä ei ole, koska arkeologia on keskittynyt pääasiassa muinaisjäännösten säilyttämiseen ja restaurointiin eikä varsinaiseen tutkimukseen. Kiinalaisen 1200-luvun lopun kronikan mukaan vuodessa saatiin jopa neljä satoa. Lukuisat sadot perustuivat todennäköisesti Tonle Sap -järven tulvatasannealueiden tehokkaaseen käyttöön siten, että viljelyyn otettiin aina vasta tulvan alta vapautunut alue.


title: Khmerien valtakunta

text: Angkorin alueen talouden perusedellytys oli keinokastelujärjestelmä, joka oli monimutkainen tekoaltaiden (baray) ja kanavien verkosto. Monien hallitsijoiden merkittävimmät rakennusprojektit liittyivätkin keinokastelujärjestelmän ylläpitoon ja kehittämiseen. Keinokastelujärjestelmä kattoi yli tuhannen neliökilometrin kokoisen alueen ja oli käytössä noin 500 vuotta. Se käytti tehokkaasti hyväksi niin pohjavettä, sadevettä, Tonle Sap -järveä kuin Kuleninvuorilta virtaavia jokia.


title: Khmerien valtakunta

text: Asiakirjalähteiden mukaan alueella on ollut yleisessä käytössä arvoon perustuva talousjärjestelmä jo noin 600–700-luvuilla. Rahan käytöstä ei ole kuitenkaan löytynyt todisteita. 1100-luvulle asti khmerien talous perustui kaupankäynnistä saatuihin tuloihin, verotukseen ja työpalvelukseen. Tätä on myös esitetty syyksi khmerien kuninkaiden halukkuudelle valloittaa uusia alueita. Koska khmerien talousjärjestelmä perustui näihin vastavuoroisiin riippuvuussuhteisiin – jotka taas perustuivat pelkästään raakaan työvoimaan – ainoa tapa lisätä vaurautta oli valloittaa uusia alueita ja saada siten lisää työvoimaa.


title: Khmerien valtakunta

text: 1200-luvulla khmerien valtakunnan talouden perusteet alkoivat muuttua. Valtakunta siirtyi vähitellen pois sotilaallisiin valloituksiin perustuvasta talousjärjestelmästä kohti kansainvälistä kaupankäyntiä. 1400-luvulle tultaessa khmerien valtakunta oli kiinteä osa Kiinan johtamaa kaupankäyntiverkostoa. Talouden muuttuminen on voinut olla seurausta theravada-buddhalaisuuden noususta vallitsevaksi uskonnoksi. Toisin kuin hindulaisuudessa theravada-buddhalaisuudelle oli ominaista tasa-arvoisemmat valtarakenteet. Samalla myös hindulaisuudesta peräisin oleva jumalkuninkaan käsite hylättiin.


title: Khmerien valtakunta

text: Khmerien kirjallisuudesta ei ole säilynyt muuta kuin piirtokirjoituksia. Piirtokirjoituksia pidetään kirjallisesti korkeatasoisina, ja niiden perusteella on oletettu, että khmereillä on ollut oma laaja kirjallinen perinne. Trooppinen ilmasto on kuitenkin tuhonnut kirjoitusmateriaalina todennäköisesti käytetyt luonnonmateriaalit, kuten palmunlehdet ja mahdollisesti myös Kiinasta tuodun paperin. Varmuudella voidaan sanoa vain, että khmerit omaksuivat ainakin intialaisen Purana-kirjallisuuden sekä "Ramayana"- ja "Mahabharata"-eepokset.


title: Khmerien valtakunta

text: Khmerien maalaustaide on tuhoutunut täysin trooppisessa ilmastossa. Viitteitä khemerien maalaustaiteesta on saatu temppelireliefeistä. Jotkut temppelireliefit ovat satojen metrien pituisia, ja ne kuvaavat usein khmerien tärkeintä myyttiä Maitomeren kirnuamista. Muita tärkeitä aiheita ovat "Ramayana", "Mahabharata" ja oma historia.


title: Khmerien valtakunta

text: Tanssilla oli keskeinen asema temppelien ja hovin rituaaleissa. Monien muiden Kaakkois-Aasian kulttuureiden tapaan myös khmereillä tanssiin liittyivät kiinteästi maagiset voimat. Temppeleissä saattoi olla jopa tuhansia tanssijoita. Temppelireliefien perusteella on päätelty, että khmerit olisivat omaksuneet intialaisen tanssin Jaavan kautta. Intialaiselle tanssille tyypillisiä energisiä jalkataivutuksia ja käsieleitä on kuvattu monissa temppelireliefeissä. Tanssin leimaa-antava piirre oli myös sormien äärimmäiset takataivutukset. Miestanssijat esiintyvät reliefeissä puolestaan asennoissa, jotka vastaavat nykytanssin demoniosien esittäjien asentoja. Kun Ayutthayan kuningaskunta valloitti Angkorin 1431, tanssiperinne siirtyi Ayutthayaan, sillä maagisten voimien haltijoina tanssijat olivat oleellinen osa sotasaalista.


title: Khmerien valtakunta

text: Khmerien kulttuurin huipentumana voidaan pitää arkkitehtuuria. Khmer-hallitsijoiden suoranainen rakentamisvimma lienee historiassa vailla vertaansa. Jokainen hallitsija rakennutti (tai ainakin yritti) oman temppelikokonaisuutensa, ja monet hallitsijat rakennuttivat jopa kokonaan uuden pääkaupungin. Khmer-hallitsijoiden onkin sanottu olevan maailman taidehistorian suurimpia rakentajia. Rakennusvimman vaikuttavin tulos on Angkor Watin temppeli. Vähäisempää huomiota on saanut Angkorin keinokastelujärjestelmä, jonka rakentaminen ja ylläpito vaativat myös runsaasti työvoimaa. Khmer-hallitsijoiden rakentamisvimmaa pidetään myös yhtenä osasyynä khmerien valtakunnan tuhoon.


title: Khmerien valtakunta

text: Khmerien temppeliarkkitehtuurin lähtökohtina olivat neliöpohjaisesta temppelistä kehittynyt temppelitorni eli prang ja Jaavan Sanjaya-dynastiasta peräisin oleva terassipyramidi. Pohjakaava perustui mandalaan. Kuvanveisto oli alusta alkaen oleellinen osa arkkitehtuuria, ja sen kantava periaate oli symboliikka. Temppelikompleksien pohjakaavoilla oli kosmologinen, symbolinen merkitys: keskellä on neljän temppelitornin ympäröimä Meruvuori, jota ympäröivät vuorostaan vähäisemmät vuorijonot ja meret. Temppeleitä ympäröivät vesialtaat, kanavat ja vallihaudat olivatkin esimerkiksi Angkorissa paitsi symbolisia myös olennainen osa keinokastelujärjestelmää. Temppelit on yleensä suunnattu itään, sillä ne oli omistettu Shivalle, joka asui idässä.


title: Khmerien valtakunta

text:
Khmer-arkkitehtuurin ensimmäinen puhdas edustaja on Bakongin temppeli Hariharalayassa Roluosin alueella. Sen rakentamisen aloitti Indravarman I (hallitsijana 877–889). Bakongin temppelissä yhdistyivät ensimmäisen kerran terassipyramidi ja prang-temppelitornit, joita sijoitettiin tasanteiden reunoille ja temppelin keskustaan.
800- ja 900-lukujen vaihteen tienoilla pääkaupungiksi vaihtui Yasodharapura Angkorin alueelle. Yashovarman I:n (hallitsijana 889–910) rakennuttama Phnom Bakheng on ensimmäinen esimerkki arkkitehtuurin ja veistotaiteen saumattomasta yhdistymisestä. Yasodharapuran aikana hallitsijat rakennuttivat myös ensimmäisen keinokastelujärjestelmän, jonka rappeutuminen johti pääkaupungin siirtämiseen pois Angkorista. Rajendravarman (hallitsijana 944–968) siirsi pääkaupungin takaisin Yasodharapuraan ja kunnosti keinokastelujärjestelmän. Rajendravarman aloitti lukuisia rakennushankkeita, ja hänen aikansa arkkitehtuurille on ominaista hienostunut tyyli, jonka selkeimpiä esimerkkejä on Banteay Srein temppeli. Banteay Srei oli lisäksi yksi harvoista Angkorin temppeleistä, joka ei liittynyt kuningaskulttiin.


title: Khmerien valtakunta

text: Rajendravarmanin seuraajat laajensivat systemaattisesti Angkorin palatsialuetta. Puusta valmistetut palatsirakennukset eivät ole säilyneet, mutta siellä vieraillut kiinalainen oli mykistynyt niiden komeudesta. Alueen keskellä oli jumalkuningaskultin keskuksena Phimeanakasin temppeli, joka poikkeuksellisesti oli suorakaiteen muotoinen. Sen huipulla on khmerien ensimmäinen tunnettu holvattu kivigalleria, jossa uskomuksen mukaan hallitsija yhtyi joka yö naishahmoiseen nāgaan.


title: Khmerien valtakunta

text: Suryavarman II (hallisijana 1113–1150) oli Angkorin tärkeimpiä rakentajia. Hänen rakennuttamaa Angkor Watin temppeliä pidetään yleisesti klassisen khmer-taiteen huipentumana. Se on monessa suhteessa poikkeuksellinen. Sen koko on 1,3 km x 1,5 km ja sitä ympäröi 250 m leveä vallihauta. Muista temppeleistä poiketen se avautuu länteen eikä itään. Siinä ei myöskään käytetä khmer-arkkitehtuurille tyypillistä aksiaalisuutta ja valeperspektiiviä. Pitkät suorat näkymät on sen sijaan katkaistu niin, että keskustaa lähestyttäessä jokaisesta sisääntulosta avautuu uudenlainen näkökulma kokonaisuuteen. Näiden poikkeamien syyksi on arveltu kiinalaisen arkkitehtuurin vaikutusta, joka näkyy lisäksi esimerkiksi tiilien mitoissa ja kattojen suhteissa.


title: Khmerien valtakunta

text:
Khmerien viimeinen suuri rakennuttaja oli Jayavarman VII (hallitsijana 1181–1218). Champa-miehityksen jälkeen Jayavarman VII perusti uudeksi pääkaupungiksi Angkor Thomin, jota pidetään kuvallisen khmer-arkkitehtuurin huipentumana. Koko kaupunki on yksi suuri kuvallinen ohjelma vishnulaisen maailman syntymyytistä, Maitomeren kirnuamisesta. Kaupungin keskellä Meruvuorta edustaa Bayonin temppeli. Pohjaratkaisultaan Bayon noudattaa mandalaa. Sen erikoisin piirre on prang-temppelitornien yläosassa olevat neljään suuntaan katsovat ihmiskasvot. Niiden symboliikkaa ei varmuudella tunneta, mutta niiden oletetaan esittävän Lokesvaraa.
Monumentaalirakennusten ohella monien kuninkaiden merkittävimmät rakennusprojektit liittyivät Angkorin keinokastelujärjestelmään, joka oli monimutkainen kanavien ja tekoaltaiden (baray) järjestelmä.


title: Khmerien valtakunta

text: Vuodesta 1300 alkaen khmerien ja thaitten hovikronikat antavat ristiriitaisia tietoja hallitsijoista.


title: Sebastian Strandvall

text: Sebastian Strandvall (s. 16. syyskuuta 1986 Helsinki) on suomalainen jalkapalloilija, joka edustaa Vaasan Palloseuraa. Pelipaikaltaan hän on keskikenttäpelaaja.


title: Sebastian Strandvall

text: Vasa IFK:n kasvatti Strandvall teki Valkeakosken Hakan kanssa kaksivuotisen sopimuksen loppuvuodesta 2006. Edellisellä kaudella Strandvall oli kuulunut VIFK:n vakiopelaajiin, pelaten sen kaikissa Ykkösen otteluissa. Ensimmäisellä Veikkausliiga-kaudellaan hän onnistui murtautumaan avauskokoonpanon pelaajaksi. Kauden 2008 alussa Strandvall loukkasi jalkansa ja oli loppukauden sivussa Hakan kokoonpanosta. Kaudella 2009 Strandvall valittiin Veikkausliigan toukokuun kuukauden pelaajaksi. Samana vuonna hän oli Hakan tehokkain pelaaja seitsemällä maalilaan ja kahdeksalla maaliin johtaneella syötöllään.


title: Sebastian Strandvall

text: Huhtikuussa 2010 hän siirtyi IFK Mariehamniin. Kahden kautensa aikana Strandvall pelasi 48 Veikkausliiga-ottelua ja teki niissä yhdeksän maalia sekä syötti kaksitoista maalia. Seuraavaksi hän siirtyi Vaasan Palloseuraan, jossa pelasi kolmen kauden aikana Veikkausliigassa 88 ottelua, joissa hän teki 14 maalia ja antoi 19 maaliin johtanutta syöttöä.


title: Sebastian Strandvall

text: Kaudella 2014 hänet valittiin lokakuun kuukauden pelaajaksi. Strandvall teki joukkueensa tasoitusmaalin IF Brommapojkarnaa vastaan Eurooppa-liigassa VPS:n 2-1-voittoon päättyneessä ensimmäisessä osaottelussa. Hän toimi myös VPS:n kapteenina ja joukkueen kannattajat äänestivät Strandvallin seuran kaikkien aikojen joukkueeseen juhlavuotisäänestyksessä 2014.


title: Sebastian Strandvall

text: Syksyllä 2013 Strandvall oli Mixu Paatelaisen johtaman Veikkausliiga-pelaajista koostuneen B-maajoukkueen mukana Meksikossa. Ensimmäisen A-maaottelunsa hän pelasi tammikuussa 2014 Omania vastaan.


title: Sebastian Strandvall

text: Strandvallin veli Matias Strandvall kuuluu Suomen hiihtomaajoukkueeseen, ja toinen veli Andreas Strandvall pelaa jalkapalloa Gnistanissa.


title: Christopher Eccleston

text: Christopher Eccleston (s. 16. helmikuuta 1964) on englantilainen näyttelijä. Hän tuli kuuluisaksi etenkin Doctor Who -sarjasta, jossa hän näytteli nimihenkilöä yhden kauden vuonna 2005. Eccleston on esiintynyt myös Suomessakin esitetyssä Fitz ratkaisee -sarjassa vuosina 1993-1994. Hän esitti myös vaikuttavan pääosan Kristuksen reinkarnaationa televisioelokuvassa "Second Coming", (suom. "Toinen Tuleminen"), joka nähtiin neliosaisena televisiosarjana Suomessa 2000-luvun puolivälissä.


title: Fedora

text: Fedora voi tarkoittaa seuraavia asioita:


title: Joel Sunabacka

text: Joel Sunabacka (s. 16. maaliskuuta 1988 Kokkola) on suomalainen jalkapalloilija, joka edustaa Kolmosessa pelaavaa Sundom IF:ää. Hän on pelipaikaltaan keskikenttäpelaaja.


title: Joel Sunabacka

text: Kotikaupunkinsa Gamlakarleby Bollklubbista Valkeakosken Hakaan siirtynyt ja vuoden seuran A-junioreissa pelannut Sunabacka pääsi sen edustusjoukkueeseen kaudelle 2007. Hän teki liigadebyytin FF Jaroa vastaan 26. huhtikuuta 2007 Pietarsaaressa. Kaikkiaan Sunabacka on pelannut neljä Veikkausliiga-ottelua.


title: Joel Sunabacka

text: Hakasta lähdettyään Sunabacka pelasi Grankulla IFK:ssa kaudella 2008 ja FC Hämeenlinnassa kaudella 2009.


title: Oinomaos

text: Oinomaos oli kreikkalaisessa mytologiassa Pisan kuningas, Areen ja Harpinan poika ja Hippodameian isä. Useimmiten hänen puolisokseen mainitaan Sterope, mutta Hyginus mainitsee vanhemmiksi Steropen ja Areen, tosin esittäen myös itse ristiriitaisen väitteen vanhemmista. Hän nimeää lisäksi Oinomaoksen puolisoksi Evareten.


title: Oinomaos

text: Oinomaos haastoi tyttärensä Hippodameian kosijat kilpa-ajoihin lupautuen antamaan tyttärensä haastajalle vaimoksi, jos tämä vain voittaisi hänet kisassa. Muussa tapauksessa Oinomaos surmaisi kosijan. Syyksi Oinomaoksen halulle suojella tytärtään on annettu kaksi vaihtoehtoista syytä; joko Oinomaos oli itse rakastunut tyttäreensä tai hän oli saanut ennustuksen, jonka mukaan hänet tappaisi hänen tyttärensä poika. Siihen mennessä, kun Pelops halusi kosia Hippodameiaa, oli Oinomaos jo tappanut jo kaksitoista tai kolmetoista kosijaa voitettuaan heidät. Pelops — tai toisen version mukaan Hippodameia itse — sai Myrtiloksen, Oinomaoksen ohjastajan, irrottamaan sokkapinnin vaunujen renkaasta luvattuaan tälle puolet Oinomaoksen valtakunnasta. Seuranneessa onnettomuudessa Oinomaos sai surmansa, mutta myöhemmin Pelops tappoi puolestaan Myrtiloksen heittämällä tämän mereen — jota kutsuttiin hänen mukaansa sittemmin Myrtoanmereksi —, koska hän pelkäsi tapahtuneen aiheuttavan hänelle häpeää tai koska hänen ollessa hakemassa vaimolleen vettä juotavaksi oli Myrtilos yrittänyt maata Hippodameian väkisin. Myrtiloksen syöksyessä kuolemaansa hän kirosi Pelopsin suvun.


title: Oinomaos

text: Oinomaoksen ja sulhasehdokkaiden kilpa-ajot olivat legendan mukaan olympialaisten alkuperä.


title: Alemannia Aachen

text: Alemannia Aachen "(koko nimi: Aachener Turn- und Sportverein Alemannia 1900 e.V.)" on vuonna 1900 perustettu, Aachenista kotoisin oleva jalkapalloseura, joka pelaa Saksan neljänneksi korkeimmalla sarjatasolla Regionalliga Westissä. Kaudeksi 2006–2007 joukkue nousi pitkän tauon jälkeen 1. Bundesliigaan mutta putosi kauden päätteeksi jälleen toiselle sarjatasolle sijoituttuaan liigassa 17:nneksi. Edellisen kerran joukkue pelasi 1. Bundesliigassa kaudella 1969–1970. Perinteinen seura nousi joulukuussa 2009 2. Bundesliigan maratontaulukon kärkisijalle. Seuralla on noin 10 000 jäsentä. Edustusjoukkue on toiminut osakeyhtiömuotoisena vuodesta 2006.


title: Alemannia Aachen

text: Kausina 2007–2009 seuraa edusti yksi suomalainen, keskikenttäpelaaja Pekka Lagerblom. Seuran kuuluisin kasvatti nykypelaajista on Saksan maajoukkuepelaaja Torsten Frings.


title: Alemannia Aachen

text:
Jalkapallon lisäksi seuraan kuuluu lentopallo-, pöytätennis-, sulkapallo- ja yleisurheilujaostot.Vanha Tivoli stadion toimi pelipaikkana vuodesta 1908 kauden 2008/2009 loppuun.
Kaudeksi 2009–2010 seura siirtyi pelaamaan lähelle rakennetulle uudelle Tivoli stadionille, jonka kapasiteetti on 32 900.


title: Cheyne Fowler

text: Cheyne Fowler (s. 8. maaliskuuta 1982 Kapkaupunki, Etelä-Afrikka) on eteläafrikkalais-suomalainen jalkapalloilija, joka edusti kaudella 2018 Roihuvuoren Ruiskua. Hän on pelipaikaltaan puolustava keskikenttäpelaaja. Fowler on syntynyt Etelä-Afrikassa, mutta hänellä on ollut vuodesta 2006 myös Suomen kansalaisuus.


title: Cheyne Fowler

text: Fowler edusti Veikkausliigassa pelannutta Vaasan Palloseuraa kausina 2012–2014. Sitä ennen hän pelasi Helsingin Jalkapalloklubissa kausina 2009–2011. Vuosina 2003–2008 hän edusti Valkeakosken Hakaa. Fowler voitti Suomen mestaruuden Hakassa 2004 sekä jokaisella kolmella HJK-kaudellaan (2009–2011).


title: Cheyne Fowler

text: Fowler aloitti varusmiespalveluksen suorittamisen Urheilukoulussa lokakuussa 2010.


title: Jussi-Pekka Sorri

text: Jussi-Pekka Sorri (s. 29. toukokuuta 1988) on suomalainen jalkapalloilija, joka edustaa Kakkosessa pelaavaa Hämeenlinnan Härmää. 174 senttimetriä pitkä FC Hakan kasvatti Sorri on monipuolinen pelaaja, joka pystyy pelaamaan niin puolustuksessa kuin keskikentällä.


title: Victor D’Hondt

text: Victor D’Hondt (20. marraskuuta 1841 – 30. toukokuuta 1901) oli belgialainen lakimies, oikeustieteen professori ja matemaatikko Gentin yliopistossa. Hän esitteli vuonna 1878 D’Hondtin vaalimenetelmän. Menetelmässä puolueiden saamien paikkojen suhde on melko lähellä äänimäärien suhdetta. Menetelmä on käytössä muun muassa Alankomaissa, Argentiinassa, Belgiassa, Bulgariassa, Chilessä, Espanjassa, Irlannissa, Israelissa, Itävallassa, Japanissa, Kroatiassa, Paraguayssa, Portugalissa, Puolassa, Skotlannissa, Sloveniassa, Suomessa, Sveitsissä, Tšekissä, Turkissa ja Walesissa.


title: Robert Adams, Jr.

text: Robert Adams Junior (26. helmikuuta 1849 – 1. kesäkuuta 1906) oli yhdysvaltalainen poliitikko Pennsylvanian osavaltiosta.


title: Robert Adams, Jr.

text: Adams syntyi Philadelphiassa, Pennsylvaniassa, ja valmistui Pennsylvanian yliopistosta vuonna 1869. Hän toimi Yhdysvaltain geologisen tutkimuslaitoksen jäsenenä Yellowstonen kansallispuiston tutkimuksissa 1871–1875.


title: Robert Adams, Jr.

text: Adams kuului Pennsylvanian senaattiin vuosina 1883–1886 ja vuodesta 1893 kuolemaansa Yhdysvaltain kongressin edustajainhuoneeseen. Lisäksi hän toimi vuosina 1889–1890 Yhdysvaltain Brasilian-suurlähettiläänä.


title: Robert Adams, Jr.

text: Adams ampui itsensä Washingtonissa vuonna 1906.


title: André Sainte-Laguë

text: André Sainte-Laguë (20. huhtikuuta 1882 – 18. tammikuuta 1950) oli ranskalainen matemaatikko ja graafiteorian uranuurtaja. André Sainte-Laguë on kehittänyt Sainte-Laguë vaalimenetelmän, jonka hän julkaisi 1910.


title: André Sainte-Laguë

text: Sainte-Laguë vietti osan nuoruuttaan Tahitilla. Hän väitteli vuonna 1924 mutta jatkoi lyseon opettajana vuoteen 1938 asti. Toisen maailmansodan aikana Sainte-Laguë toimi aktiivisesti Ranskan vastarintaliikkeessä ja joutui joksikin aikaa saksalaisten miehitysjoukkojen vangiksi.


title: Justice League Unlimited

text: Justice League Unlimited on Emmy-ehdokkuudella huomioitu yhdysvaltalainen spin-off-sarja Justice League -animaatiosta, joka perustuu edeltäjänsä tavoin DC Comicsin sarjakuvaryhmään Oikeuden Puolustajat.


title: Justice League Unlimited

text: Sarjaa esitettiin ensi kerran Yhdysvalloissa 31. heinäkuuta 2004, ja samana vuonna alkoi myös samanniminen sarjakuvalehti. Justice League Unlimitedin piti alun perin kestää kaksi tuotantokautta, mutta sen suosion myötä sarjasta tehtiin vielä kolmas tuotantokausi. Tämän myötä sarja kesti yhteensä 39 jakson verran ja päättyi 13. toukokuuta 2006. Se oli samalla viimeinen jakso ja sarja DC-animaatiouniversumissa.


title: Justice League Unlimited

text:
Mukana esiintyy Oikeuden Puolustajien perustajajäsenien lisäksi monia muita sankareita, kuten Terästyttö, Vihreä Nuoli ja Kapteeni Atomi.
Cadmus perustettiin heti sen jälkeen kun Oikeuden Puolustajat taistelivat toisesta ulottuvuudesta olevia Oikeuden Lordeja vastaan. Hallituksen viranomaiset huolestuivat asiasta mikäli heidän Oikeuden Puolustajat ryhtyisivät samankaltaiseen diktaattorimaiseen toimintaan. Huomattuaan simulaatiokokeissa häviävänsä jokaisessa käydyssä sodassa Oikeuden Puolustajille, he päättivät perustaa projektin Cadmus. Tämä projekti sai lisä vauhtia kehitykseen, kun he saivat tietää Oikeuden Puolustajilla olevan avaruusasema maaplaneetan yllä, joka on varustettu ydinpommin tasoisella laseraseella. Cadmus pyrkii luomaan omia supervoimilla varustettuja armeijoita, sekä muita kloonikokeita, jotta he kykenisivät voittamaan Oikeuden Puolustajat. Operaation johdossa toimii Amanda Waller.
Grodd loi uuden rikollisjärjestön edellisen Salaisen Yhteisön epäonnistuttua. Tämä Legioona koostuu useista jäsenistä, joka on Oikeuden Puolustajien kanssa samankaltainen jäsenten määrän suhteen. Jokaisesta onnistuneesta pankkiryöstöstä Grodd saisi 25 pronsenttia kokonaissummasta, jonka vastineeksi hän tarjosi organisaationsa jäsenille suojaa virkavallalta. Myöhemmin Legioonan johtajuus meni Luthorille, joka syrjäytti Groddin valtataistelussa pudottamalla tämän avaruuteen.


title: Justice League Unlimited

text: Justice League Unlimited oli tuottajien näkökulmasta vain uusi tuotantokausi eri nimellä. Timm ei ollut edellisen Justice League sarjan jälkeen varma saisivatko he jatkaa Oikeuden Puolustajien parissa, mutta Cartoon Network halusi heidän tuottavan vielä kaksi tuotantokautta lisää. Heillä oli kuitenkin kaksi ehtoa, ei enää kaksiosaisia jaksoja. Lisäksi Cartoon Network halusi sarjan kokevan uudenlaisen ilmeen, jotta se poikkeaisi edellisen sarjan kahdesta tuotantokaudesta. Tämä tarkoitti myös sitä, että Timm ja muut sarjan tekijät päättivät esitellä mahdollisimman monta DC Comicsin supersankaria. Heidän täytyi kuitenkin pyytää lupa DC Comicsilta hahmojen käyttämiseen, jonka vuoksi kaikkia tekijöiden haluamia hahmoja ei voitu esitellä sarjan aikana. Lisäksi koska käytössä oli useita supersankareita sarjan alkuperäiset hahmot Batman, Teräsmies, Vihreä Lyhty, Ihmenainen, Salama, Haukkatyttö ja Metsästäjä Marsista eivät mahtuneet kaikkiin jaksoihin.


title: Justice League Unlimited

text: Sarjan suunnittelu ja tekeminen vaikeutui edelliseen sarjaan nähden. Sillä aikaisemmin jaksot olivat useimmiten kaksiosaisia, jonka myötä taustojen suunnittelu oli helpompaa. Uusien tuotantokausien kanssa puolestaan täytyi suunnitella jokaiselle jaksolle omat taustat, sekä yksi osaiset tarinat. Huolimatta yksi osaisista jaksoista tekijät loivat eräänlaisen juonen läpi kahden ensimmäisen kauden projekti Cadmus, jonka tarkoituksena oli suojella maaplaneettaa Oikeuden Puolustajilta mikäli he osoittautuisivat vihamielisiksi.


title: Justice League Unlimited

text: Sarjan alkuperäinen inspiraatio uusitulle alkutunnukselle oli Avaruusasema Alfa televisiosarjan alkutunnus. Tämän myötä syntyi idea laittaa alkutunnuksiin kuvapaljastuksia juonesta. Se ei kuitenkaan ollut helppoa sillä Timmin mukaan oli vaikea löytää 22 minuutin jaksosta videopätkiä, jotka eivät jollain tapaa pilaisi sarjan juonta.


title: Justice League Unlimited

text: Tammikuussa 2009 IGN-sivuston laatiman sadan parhaan animaatiosarjan listan mukaan Justice League Unlimited oli sijalla 20. Sarja kuitenkin laskettiin osana edeltäjäänsä Justice Leaguea, jota sivusto piti sarjan vanhana nimenä.


title: Justice League Unlimited

text: Justice League Unlimitedista on myös saman niminen sarjakuva, jonka julkaiseminen alkoi syyskuussa 2004. Sarjakuvasta julkaistiin 46 numeroa, jonka viimeinen numero ilmestyi kesäkuussa 2008.


title: Nils Katajainen

text: Nils Edvard Katajainen (31. toukokuuta 1919 Helsinki – 16. tammikuuta 1997 Helsinki) oli suomalainen hävittäjälentäjä ja Mannerheim-ristin ritari. Sotilasarvoltaan hän oli vääpeli. Hän lensi 196 sotalentoa ja ampui alas 35 vastustajan konetta.


title: Nils Katajainen

text: Parturi Oskar Katajaisen ja hänen vaimonsa Jenny Katajaisen perheeseen syntynyt Nils Katajainen aloitti sotilasuransa astumalla vapaaehtoisena Ilmavoimien palvelukseen vuonna 1939. Käytyään reservin aliupseeriohjaajakurssin hänet ylennettiin alikersantiksi 5. elokuuta 1940. Lentolaivueissa 24 ja 32 tapahtuneen jatkokoulutuksen jälkeen hänet kotiutettiin 1. maaliskuuta 1941.


title: Nils Katajainen

text: Jatkosotaa edeltävässä liikekannallepanossa Katajainen sijoitettiin Lentolaivue 24:ään, jossa hän kuului kolmannen lentueen lentävään henkilökuntaan. Hän saavutti Brewster -hävittäjällä 17 ja myöhemmin laivueen kalustoksi tulleella Messerschmitt Bf 109 - hävittäjällä 18 ilmavoittoa. Katajainen haavoittui pahoin ilmataistelua seuranneessa pakkolaskussa 5. heinäkuuta 1944. Sairaalahoidon ja sitä seuranneen toipumisloman jälkeen Katajainen kotiutettiin 10. marraskuuta 1944, ja hänet nimitettiin Mannerheim-ristin ritariksi 21. joulukuuta 1944 numerolla 170. Katajainen oli ainut Mannerheim-ristin saanut reserviläislentäjä.


title: Nils Katajainen

text: Sodan jälkeen Katajainen toimi muun muassa yrittäjänä sekä Helsingin kaupungin palveluksessa.


title: Secretum Philosophorum

text: Secretum Philosophorum () on 1300-luvulta peräisin oleva latinankielinen kirja, jota käyttivät muun muassa taikurit ja hovinarrit.


title: Secretum Philosophorum

text: Kirja esittelee useita taikatemppuja ja alkemiallisia keinoja huijata yleisöä. Esimerkiksi vesi muutetaan viiniksi pistämällä leivänpalasia tummaan viiniin, kuivattamalla palaset auringossa ja pudottamalla ne vesitynnyriin kenenkään huomaamatta.


title: Kuopion helluntaiseurakunta

text: Kuopion helluntaiseurakunta (tunnetaan myös nimellä Eelim) on helluntaiherätykseen kuuluva seurakunta, joka sijaitsee Kuopiossa ja jolla on noin 1 000 jäsentä. Kuopion helluntaiseurakunta on ns. yhdistysseurakunta, jonka hallintoa ja taloutta hoitaa "Rukoushuoneyhdistys Elim ry". Jäsenet ovat myös halutessaan voineet rekisteröityä ja liittyä yhdyskuntaseurakuntaan ja sitä kautta Helluntaikirkkoon.


title: Kuopion helluntaiseurakunta

text: Kuopion helluntaiseurakunta aloitti toimintansa Kuopiossa vuonna 1912. Iisalmelaisen rovasti Brofeldtin poika, kirjailija Juhani Ahon veli, kirjailija ja sanomalehtimies Pekka Brofeldt oli tullut uskoon oltuaan maanpaossa Ruotsissa rohkeitten kirjoitustensa takia. Brofeldtista tuli Kotimaa-lehden ensimmäinen päätoimittaja mutta hän joutui eroamaan vuonna 1910 linjaerimielisyyksien takia." "Brofeldt palasi Kuopioon ja alkoi toimittaa uutta hengellistä lehteä, "Toivon Tähteä", vuoden 1911 alusta. Lehti julisti voimakkaasti helluntaisanomaa. Heinäkuussa 1912 Toivon Tähdessä ilmoitettiin, että 18. elokuuta alkavat Kuopiossa helluntaijuhlat. Helluntaijuhlat kestivätkin sitten kokonaisen kuukauden ja niiden aikana kastettiin kymmeniä uskovia Väinölänniemen rannassa. Vuonna 1923 Kuopiossa pidettiin viikon kestävät Suomen helluntaijuhlat. Vuonna 1926 pienen uskovien ryhmän paimeneksi Kuopioon kutsuttiin nuori sananjulistaja William Uotinen."


title: Kuopion helluntaiseurakunta

text: Kuopion helluntaiseurakunta järjestäytyi virallisesti 18. tammikuuta 1927 ja seurakunnan saarnaajaksi valittiin William Uotinen. Seurakunnan 80-vuotisjuhlaviikkoa vietettiin 21. huhtikuuta - 26. huhtikuuta 2007.


title: Kuopion helluntaiseurakunta

text: Seurakunta pitää Jumalanpalveluksia sunnuntaisin, ja joka kuukauden ensimmäinen sunnuntai on ehtoollisjuhla ja joka kuukauden kolmas sunnuntai on lähetysjuhla.


title: Kuopion helluntaiseurakunta

text: Muita toimintamuotoja ovat rukousillat, päivärukoushetket, Raamattu- ja solunjohtajuuskoulutus, diakoniatyö, lähetystyö, nuortenillat, krito-illat (kristillinen toipumistyö) ja kansainvälinen ryhmä.


title: Kuopion helluntaiseurakunta

text: Lapsille tarkoitettuja toimintamuotoja ovat pyhäkoulu, Raamattu-luokka alakouluikäisille, kerhot, lapsikuoro, Royal Rangers -retkeilykerho ja lastenleirit. Seurakunta järjestää aviopareille avioparipäiviä.


title: Kuopion helluntaiseurakunta

text: Seurakunnalla on seuraavat musiikkiryhmät: lapsikuoro, nuorisokuoro Agape, seurakuntakuoro Saviruukku, puhallinorkesteri Eelim Brass Band sekä Activated, Goddicted ja Image -nimiset ylistysryhmät.


title: Kuopion helluntaiseurakunta

text:
Eelim-temppeli on seurakunnan kolmas rukoushuone nykyisellä paikallaan. Sen on suunnitellut Veikko Gröhn. Pääsalissa on penkit. Istumaan mahtuu n.500 ihmistä. Parvella on tuolit ja tekniikkaa (valaistuksen-, videoiden ja äänentoiston ohjaus).
Eteisaulassa on myös istuinpaikkoja.


title: Kuopion helluntaiseurakunta

text: Kuopion helluntaiseurakunnan leirikeskus sijaitsee Ranta-Toivalassa, noin 20 minuutin ajomatkan päässä Kuopiosta.


title: Pietari Holopainen

text: Pietari Holopainen (s. 26. syyskuuta 1982 Kuopio) on entinen suomalainen jalkapalloilija, joka edusti viimeksi Veikkausliigassa pelannutta Kuopion Palloseuraa. Hän oli pelipaikaltaan keskuspuolustaja.


title: Pietari Holopainen

text: Holopainen siirtyi Kuopion Palloseuraan kaudeksi 2010 Valkeakosken Hakasta. Hakan kanssa sopimuksen juuri ennen kautta 2007 tehnyt Holopainen pelasi kauden 2006 Ykkösessä MP:n riveissä. Liigakokemusta Holopaiselle on kasvattajaseura KuPS:n ajoilta, jolloin hän pelasi 44 liigaottelua, tehden 3 maalia. Kauppatieteitä opiskeleva Holopainen debytoi Veikkausliigassa kaudella 2001 ottelussa Jazzia vastaan.


title: Perhoskämmekät

text: Perhoskämmekät ("Phalaenopsis") on kämmekkäkasvien suku, johon kuuluu noin 60 kaakkoisaasialaista trooppista lajia. Suvun lajeista on tehty lukuisia risteymiä, joista on tullut suosituimpia orkideoita huonekasvatuksessa. Sana "Phalaenopsis" tulee kreikasta, jossa se koostuu sanoista "phalaina" (yöperhonen) ja "opsis" (kaltainen). Eräiden lajien kukinnot nimittäin muistuttavat lennossa olevaa yöperhosta.


title: Perhoskämmekät

text: Perhoskämmeköitä esiintyy luonnossa Himalajan etelärinteiltä Polillon ja Palawanin saarille Filippiineillä sekä Pohjois-Australiaan. Niiden elinympäristöstä ja ekologiasta tiedetään yhä verrattain vähän, sillä kenttätutkimusta ei ole juuri tehty viime vuosikymmeninä.


title: Perhoskämmekät

text: Useimmat perhoskämmekät kasvavat päällyskasveina latvuskerroksen alapuolella puiden varsilla ja toisinaan kivillä, jossa ne eivät juuri saa suoraa auringonvaloa. Niitä esiintyy niin trooppisissa alankosademetsissä kuin kuivan ja viileän kauden monsuunimetsissä.


title: Perhoskämmekät

text: Perhoskämmekät kasvattavat yksittäisen varren, jonka kärjestä kasvaa vastakkaisia, soikeita ja meheviä lehtiä sitä mukaa, kun alimmat lehdet lakastuvat. Kukkavarsi ilmestyy lehtihangasta; kukat ovat useimmilla lajeilla suurehkoja ja värikkäitä. Yhden kukinnon kuihduttua samasta kukkavarresta voi kasvaa uusia kukintoja tai toisinaan keikejä, pieniä varsitaimia. Etenkin risteymät saattavat kukkia yhtäjaksoisesti jopa vuoden ajan. Eräät perhoskämmekät, kuten "P. violacea", muuttavat kukkansa pölytyksen jälkeen vihreiksi ja meheviksi, jolloin ne pystyvät yhteyttämään.Huonekasveina suosituimpia perhoskämmeköitä ovat risteymät, jotka on saatu pääosin lajeista "P. amabilis", "P. schilleriana" ja "P. stuartiana". Risteymät viihtyvät huoneoloissa huomattavasti paremmin kuin luonnonlajit. Perhoskämmekät viihtyvät valoisalla itä- tai länsi-ikkunalla, jossa ne ovat suojassa paahtavalta auringolta. Lämpötilan on oltava yli 18 astetta ympäri vuoden. Ilmankosteus on pidettävä mahdollisimman suurena, joskaan risteymät eivät yhtä helposti kärsi kuivasta ilmasta.


title: Perhoskämmekät

text: Perhoskämmeköiden juuret ovat yhteyttäviä, joten ruukuksi sopii parhaiten läpinäkyvä muoviruukku. Kasvualustaksi sopii männynkaarnan palaset. Kasvualusta tulee pitää tasaisen kosteana, mutta kasvi ei kestä jatkuvaa märkyyttä eikä kasvualusta saa myöskään täysin kuivua. Talvella riittää kastelu kerran viikossa mahdollisimman puhtaalla vedellä, kesällä kastelu kahdesti viikossa voi olla tarpeen.


title: Adrián Campos

text: Adrián Campos Suñer (s. 17. kesäkuuta 1960 Alcira, Valencia, Espanja) on Formula 1 -kuljettaja. Hän osallistui urallaan 21 kilpailuun, joista hän ei onnistunut saamaan yhtään MM-pistettä.


title: Adrián Campos

text: Campos pääsi maaliin vain kahdessa kilpailussa, syynä keskeytyksiin olivat enimmäkseen tekniset viat eivätkä ajovirheet. Keskeytysten suuren määrän takia Campos kuitenkin menetti motivaationsa vuonna 1987, ja seuraavana vuonna hänet korvattiin Pierluigi Martinilla, koska Campos oli karsiutunut kolmesta kilpailusta perättäin.


title: Adrián Campos

text: Kilpauransa jälkeen Campos on auttanut Fernando Alonsoa ja Marc Genéä heidän urillaan. Camposin johtama Campos Grand Prix -talli valittiin mukaan Formula 1 -sarjaan kaudelle . Ennen kauden alkamista talli vaihtoi nimensä Hispania Racingiksi.


title: Adrián Campos

text: Hänen poikansa Adrián Campos Jr. on myös kilpa-autoilija.


title: Fragma

text: Fragma tai Fragma project on saksalainen house/trance yhtye, jonka perustivat vuonna 1998 saksalaiset veljekset Dirk ja Marco Duderstadt.


title: Fragma

text: Fragma tuotti ensimmäisen singlensä Toca Me kokeneen tuottajan Ramon Zenkerin kanssa. Julkaisunsa jälkeen single nousi useille listoille, esimerkiksi 11. UK Singles listalla. Varsinainen läpimurto tuli vuonna 2000 hitillä Toca's Miracle, se lainasi melodiaa aikaisemmasta kappaleesta Toca me ja sanoitus lainattiin Cocon vuonna 1997 julkaistusta kappaleesta I need a miracle. Single nousi heti listojen kärjeen Isossa Britanniassa, Australiassa ja Irlannissa.


title: Fragma

text: Ensimmäinen albumi, Toca, julkaistiin vuonna 2001. Kuten myös kaksi single; Everytime you need me ja You are alive.


title: Fragma

text: Vuonna 2002 Duderstadtsit perustivat oman studionsa, Evergreen-Terracen. Samana vuonna julkaistiin toinen albumi Embrace, josta löytyy hitti singlet Say that you're here, embrace me, man in the moon ja Time and time again.


title: Fragma

text: 2006 Fragma julkaisi uuden singlen Radio Waves Kirsty Hawkshawin kanssa.


title: Fragma

text: Tällä hetkellä Dirk ja Marco tekevät musiikkia duona nimeltä Duderstadt, heidän sukunimensä mukaan. Heiltä on ilmestynyt kaksi singlea, Sunrise ja Taking Over.


title: Pelops

text: Pelops () oli kreikkalaisessa mytologiassa Tantaloksen ja Dionen poika. Vaikka hän olikin syntyperältään Fryygiasta tai Lyydiasta, hän lähti kotimaastaan ja matkusti Kreikkaan, jossa hän voitti Pisan kruunun kuningas Oinomaokselta. Pelopsilla kerrotaan olleen useita lapsia vaimonsa Hippodameian, Oinomaoksen tyttären, kanssa. Hänen poikiaan ovat muun muassa Pittheus, Alkathoos, Dias, Pleisthenes, Atreus, Thyestes, Kopreus ja Hippalklos. Heillä oli myös useita tyttäriä, joista osa meni naimisiin Perseuksen sukuun kuten Astydameia (Alkaioksen kanssa), Nikippe (Stheneloksen kanssa) ja Eurydike (Elektryonin kanssa). Pelopsilla oli myös avioton poika Khrysippos nymfi Aksiokhen kanssa.


title: Pelops

text: Pelopsin isä Tantalos halusi suorittaa uhrin Olympoksen jumalille, ja hän paloitteli Pelopsin ja keitti hänen lihastaan keiton, jonka hän tarjosi jumalille. Demeter, joka oli siihen aikaan syvän murheen vallassa Haadeen siepattua hänen tyttärensä Persefonen, hajamielisenä hyväksyi uhrin ja söi vasemman olkapään. Toiset jumalat kuitenkin huomasivat juonittelun ja pidättäytyivät syömästä pojan ruumista. Tämän sijasta he herättivät Pelopsin eloon ja Hefaistos valmisti norsunluusta hänelle uuden olkapään. Kuolleistaheräämisensä jälkeen Pelops oli kauniimpi kuin koskaan, jolloin Poseidon rakastui häneen, vei hänet Olympokselle rakastajakseen ja opetti hänet ajamaan taivaallisilla vaunuilla. Myöhemmin Zeus heitti Pelopsin vihoissaan Olympokselta, koska tämän isä oli paljastanut ihmisille jumalten salaisuuksia ja tarjonnut heille jumalilta varastamaansa ruokaa.


title: Pelops

text: Mieheksi vartuttuaan Pelops rakastui Oinomaoksen tyttäreen Hippodameiaan ja halusi naida tämän. Oinomaos kuitenkin joko rakasti tytärtään Hippodameiaa kovasti itse tai ennustuksen mukaan hänet murhaisi hänen oma tyttärenpoikansa, joten hän oli jo tappanut kaksitoista tai kolmetoista kosijaa voitettuaan heidät kilpa-ajoissa. Pelops – tai toisen version mukaan Hippodameia itse – houkutteli Oinomaoksen ohjastajan Myrtiloksen irrottamaan sokkapinnin vaunujen pyörästä luvattuaan tälle puolet Oinomaoksen valtakunnasta. Seuranneessa onnettomuudessa Oinomaos sai surmansa, mutta myöhemmin Pelops tappoi puolestaan Myrtiloksen heittämällä tämän mereen – jota kutsuttiin hänen mukaansa sittemmin Myrtoanmereksi, koska hän pelkäsi tapahtuneen aiheuttavan hänelle häpeää tai koska hänen ollessa hakemassa vaimolleen vettä juotavaksi Myrtilos oli yrittänyt maata Hippodameian väkisin. Syöksyessään kuolemaan Myrtilos kirosi Pelopsin suvun.


title: Pelops

text: Oinomaoksen aloittamista kilpa-ajoista, jotka hän kävi myös Pelopsin kanssa, sekä Herakleen järjestämistä Pelopsin hautajaiskisoista, muodostui Olympian kisojen tarumainen alkuperä. Olympiassa oli Pelopsille omistettu pyhäkkö, Pelopeion.


title: Pelops

text: Pelopsin valta ylsi yli koko Peloponnesoksen, joka tarkoittaa "Pelopsin saarta". Myöhemmin Troijan sodan aikana kreikkalaiset toivat Pelopsin luut Troijaan, koska troijalainen Helenos väitti, että niin tekemällä he voisivat voittaa taistelun.


title: Pelops

text: Pentti Saarikoski on kirjoittanut Pelopsista ja Tantaloksesta runon.


title: Lords of Twilight

text: Lords of Twilight on Thy Serpentin vuonna 1997 julkaisema mini-cd, joka sisältää uudelleennauhoitettuja demokappaleita ja pari uudempaa kappaletta.


title: Omega Telocvovim

text: Omega Telocvovim (Ω Telocvovim) on suomalaisen black metal -yhtye Enochian Crescentin toinen albumi, joka julkaistiin 21. tammikuuta 2000.


title: Omega Telocvovim

text: Albumin nimi on brittiläisen okkultistin, John Deen kehittelemää heenokiaanista/enokiaanista ”enkelikieltä” ja tarkoittaa "Suurta kuoleman lohikäärmettä" eli Luciferiä.


title: Death (EP)

text: Death on Thy Serpentin EP vuodelta 2000. Levy sisältää neljä kappaletta.


title: Death (EP)

text: Kaikki kappaleet säveltänyt ja sanoittanut Thy Serpent.


title: Äimä (yhtye)

text: Äimä on suomalainen vuonna 1973 Anjalankoskella perustettu folk rock -yhtye. Suuren yleisön tietoisuuteen Äimä ei koskaan tullut, mutta omissa piireissään se on saavuttanut kulttiyhtyeen maineen. Yhtye levytti viimeksi 1980-luvulla.


title: Äimä (yhtye)

text: Äimän ensiesiintyminen tapahtui heinäkuussa 1973 Kaustisen kansanmusiikkijuhlilla. Esiintyminen oli menestys, samoin kuin 1975 julkaistu ensisingle "Teppana Jänis/ Vanhat omppopuut". Äimän kolme ensimmäistä singleä julkaisi Love Records vuosina 1975–76, mutta kokonaista LP:tä Äimä ei päässyt tekemään ennen yhtiön konkurssia. 1980-luvulla yhtye pääsi kuitenkin julkaisemaan kaksi LP:tä.


title: Shannon Rutherford

text: Shannon Rutherford on Maggie Gracen esittämä fiktiivinen hahmo yhdysvaltalaisessa draamasarjassa "Lost".


title: Shannon Rutherford

text: Shannon työskenteli baletinopettajana Yhdysvalloissa ja jonkin aikaa au pairina Ranskassa, jossa hän vahti kahta lasta, Laurentia ja Sophieta.


title: Shannon Rutherford

text: Kun Shannon oli 19-vuotias, hänen isänsä kuoli auto-onnettomuudessa. Shannonin isän vaimo peri miehensä koko omaisuuden. Shannon sai unelmiensa harjoittelupaikan New Yorkista, mutta hänellä ei ollut varaa muuttaa sinne.


title: Shannon Rutherford

text: Shannon joutui suunnittelemaan huijauksen saadakseen rahaa velipuoleltaan Boonelta. Shannon uskotteli Boonelle, että hänen poikaystävänsä pahoinpiteli häntä. Shannon oletti, että Boone lahjoisi poikaystävän katoamaan Shannonin elämästä, ja näin kävikin.


title: Shannon Rutherford

text: Shannon ja poikaystävä olivat sopineet, että Shannon saisi rahat itselleen. Poikaystävä vei kuitenkin kaikki rahat. Shannon joutui tunnustamaan totuuden Boonelle, ja he päättivät palata Yhdysvaltoihin seuraavalla lennolla. Viimeisenä iltanaan Sydneyssä Shannon ja häneen ihastunut Boone makasivat keskenään.


title: Shannon Rutherford

text: Shannon oli mukana yrittämässä yhteyden saamista ulkomaailmaan koneen radiolähettimellä. Hän onnistui kääntämään heidän vastaanottamansa ranskankielisen hätäkutsun englanniksi.


title: Shannon Rutherford

text: Shannon tutustuu irakilaiseen sotilaaseen Sayidiin, ja ystävyys kehittyy pian romanttiseksi suhteeksi. Shannon alkaa nähdä näkyjä Toisten kidnappaamasta Waltista. Shannon ja Sayid lähtevät jäljittämään näkyjä. Kun Shannon juoksee pusikkoon kadonneen Waltin perään, hätääntynyt Ana Lucia luulee häntä yhdeksi Toisista ja ampuu häntä rintakehään. Shannon kuolee Sayidin käsivarsille, ja hänet haudataan myöhemmässä jaksossa.


title: Shannon Rutherford

text: Shannon on kuolemansa jälkeen nähty vierailevana tähtenä kolmannen kauden neljännessätoista jaksossa "Paljastus", jossa hän esiintyy lyhyessä lentokenttätakaumassa.


title: Shannon Rutherford

text: Vaihtoehtoisessa aikajanassa Shannon elää Boonen mukaan ”huonossa parisuhteessa”. Boone yrittää hakea Shannonin pois Australiasta, mutta tämä ei suostu lähtemään. Myöhemmin Boone onnistuu tuomaan Shannonin Los Angelesiin. Shannon ajautuu Hurleyn kanssa tappeluun, jonka Sayid keskeyttää. Sayidin koskiessa Shannonia he muistavat entisen elämänsä saarella. Tämän jälkeen Shannon suutelee Sayidia. Shannon on mukana kirkossa Sayidin kanssa, kun he ”siirtyivät eteenpäin” muiden selviytyneiden kanssa.


title: Honda Civic del Sol

text: Honda Civic del Sol (tunnetaan myös nimillä Honda del Sol, Honda CRX del Sol ja Honda Civic CRX) on Hondan vuosina 1992–1998 valmistama kaksipaikkainen targa-korinen auto. Malli perustui Civicin alustaan ja tekniikkaan ja oli suositun CR-X:n seuraaja.


title: Honda Civic del Sol

text: Auto tuli myyntiin vuonna 1992 Japanissa ja Isossa-Britanniassa, ja Yhdysvaltojen markkinoille se tuli vuotta myöhemmin. Espanjankielinen nimi "del Sol" yhdistetään aurinkoon ja se viittaa auton aukeavaan kattoon. Yhdysvaltain markkinoilla CRX-nimi pudotettiin pois, koska auto poikkesi niin paljon aikaisemmista malleista, jotka olivat hatchbackeja eivätkä targoja. Malli tuli markkinoille Euroopassa nimellä Civic CRX, mutta vuoden 1994 malleista lähtien Honda pudotti Euroopassa Civic-nimen pois ja lisäsi muualla käytetyn del Sol -nimikkeen, jolloin nimi oli jatkossa CRX del Sol.


title: Honda Civic del Sol

text: Euroopassa myydyt mallit olivat varustetasomerkinnöiltään ESi ja VTi. ESi:n moottorina oli 1,6-litrainen (125 hv) SOHC VTEC -moottori ja vastaavasti VTi:ssä 160-hevosvoimainen DOHC VTEC. Vuosien varrella vakio- ja lisävarustevalikoimaa päivitettiin, mutta muutokset olivat pieniä. del Sol oli tilattavissa myös sähköisesti avautuvalla ja sulkeutuvalla katolla. TransTop-niminen mekanismi toimii ainoastaan auton ollessa pysäköitynä ja pienentää tavaratilan kapasiteettia noin puolella perusversioon verrattuna.


title: Honda Civic del Sol

text: Myynnin parantamiseksi del Sol kävi läpi vähäisen muutoksen, joka sisälsi kahden sisemmän etuvalon poistamisen Euroopan ulkopuolisilla markkinoilla vuosina 1995/1996.


title: Jep

text: Jep on Lapinlahden Lintujen järjestyksessään toinen studioalbumi. Se julkaistiin vuonna 1986.


title: Jep

text: Yhtyeen ensimmäisellä albumillä, Lapinlahden Lintujen nimikkoalbumilla oli lähes kaikki yhtyeen vanhat, ennen studiouraa tehdyt kappaleet. Joitain keikoilla esitettyjä vanhoja kappaleita jäi ylitse, mutta yksikään niistä ei päätynyt Jepille. Yhtyeen kosketinsoittaja Pekka Hedkrokin mukaan yhtye koki, että uudelle levylle piti tehdä uudet kappaleet.


title: Jep

text: Albumin kannen, kuten useimpien muidenkin yhtyeen albumien, on piirtänyt trumpetisti Matti Jaaranen. Sen hyvin yksinkertainen, pelkän lintu-hahmon sisältävä kuva on vakiintunut yhtyeen logoksi.


title: Jep

text: Musiikillisesti levy muistutti enemmän "oikeita" kappaleita kuin edeltäjä. Kappaleet eivät olleet enää niin selkeästi huumorikappaleita kuin Lapinlahden Linnuilla, ja huumoria Jepillä edustivat lähinnä sanoitukset. Kun Lapinlahden Linnut -albumilla kappaleista kaikki paitsi yksi olivat Ari "Arvid" Kettusen sävellyksiä, Jepillä neljä kappaleista oli Pekka Hedkrokin sävellyksiä, neljä Kettusen ja neljä heidän yhdessä säveltämiään. Tekovaiheessa Kettusella, jolla ei ole minkäänlaista musiikillista koulutusta ja joka on itseoppinut pianisti, oli jonkin verran vaikeuksia Hedkrokin sävellysten soittamisessa.


title: Jep

text: Toisin kuin Lapinlahden Lintujen ensialbumilla, Jepillä on myös vakavia ja henkilökohtaista tilitystä sisältäviä kappaleita: esimerkiksi "Puumiekka" kertoo Timo Erängön isästä joka oli levyä tehtäessä juuri kuollut. Musiikillisesti muutamat albumin kappaleista, kuten "Ihmistä kiusataan", jota kriitikko Ari-Pekka Kankaanpää on kehunut "huumorikategoriassa jopa kauniiksi", "vahvan kitaroinnin" säestämä "Sateet tulevat" ja kitaroiden sekä puhaltimien runsaaseen yhteissoittoon perustuva "Jep" lähentelevät progressiivisia elementtejä sisältävässä tyylissään jopa taiderockia.


title: Jep

text: Jep menestyi edeltäjäänsä paremmin, mutta musiikkilehdissä sitä pidettiin yleisesti heikompana kuin edeltäjäänsä. Esimerkiksi Rumban arvostelussa todettiin, että yhtyeeltä olivat hyvät ideat loppu. Yhtyeen äänimaailmaa kritisoitiin steriiliksi verrattuna arkistomapin ja halkojen kaltaisten outojen soitinten sävyttämään debyyttiin.


title: Jep

text: A-puoli


title: Jep

text: B-puoli


title: Tarim Oil

text: Tarim Oil on China National Petroleum Corporationin tytäryhtiö, joka harjoittaa öljyn- ja maakaasunporausta Tarimin altaalla Xinjiangissa.


title: Tarim Oil

text: Alueelta pumpataan huomattava osa Kiinassa tuotetusta öljystä ja maakaasusta.


title: Naratin lentoasema

text: Naratin lentoasema on yksi Sinkiangin yhdestätoista lentoasemasta.


title: Naratin lentoasema

text: Lentoaseman rakentaminen alkoi kesäkuussa 2004. Rakennustyö maksoi 156 000 000 renminbiä. Lentokenttä kykenee vastaanottamaan ainakin Boeing 747:n kokoisia lentokoneita.


title: Naratin lentoasema

text: Narat sijaitsee Sinkiangin joutsenjärven ja Kunasin ruohikon lähistöllä, missä käy 133 000 matkailijaa tuottaen 27 000 000 renminbin vuositulot.


title: Sisu (pastilli)

text: Sisu on Suomessa 1928 kehitetty arabikumista ja lakritsista valmistettu makeispastilli, jota nykyään valmistaa Cloetta.


title: Sisu (pastilli)

text:
Sisun toi markkinoille vuonna 1928 turkulainen makeistehdas Tehdas-Osakeyhtiö Seres (myöhemmin Oy Seres Ab), jonka tehdas sijaitsi Hämeenkadulla. Pastillin kehitystyön oli aloittanut vuotta aiemmin "Sereksen" kemisti Johan Ponkamo tarkoituksenaan löytää vastine ruotsalaisten Läkerol-pastilleille. Apuna hän käytti saksalaisesta kirjasta löytämäänsä arabikumia sisältäneiden viinikumitablettien ohjetta. Arabikumin ja lakritsin yhdistäminen koostumukseltaan sopivaksi pastilliksi osoittautui hankalaksi ja aikaa vieväksi työksi. Erikoinen Sisu-aromi syntyi vasta lukemattomien yritysten ja kokeilujen jälkeen. Sen koostumus oli – ja on edelleen – tarkkaan varjeltu salaisuus.
Sisun nimen keksijä ja nimen tarkka syntymähetki ovat hämärän peitossa. Todennäköisesti nimi syntyi Sereksen tehtaalla ryhmätyön tuloksena, kuten monet muutkin tehtaan tuotteiden nimet. Sisu oli selkeästi 1920-luvun muotitermi. Sisun pakkauksen ja logon kehitti Turun Kivipainossa työskennellyt, tuolloin 25-vuotias taiteilija Arnold Tilgmann. Sisun logo on säilynyt samanlaisena 1920-luvulta nykypäivään. Sana on logossa kirjoitettu vanhalla fraktuuralla ja näyttää nykylukijasta pikemminkin sanalta ”Gifu”.


title: Sisu (pastilli)

text: Ensimmäisenä vuonna Sisuja myytiin 28 000 rasiaa, mikä on vähän nykypäivän mittareilla. 1920-luvulla makeisia syötiin yleisesti vähän, karkkipussin sijaan lapsille annettiin yksi karkki silloin tällöin.


title: Sisu (pastilli)

text: Sisusta tuli menestystuote, vaikkei sitä juuri mainostettu. Suosion takasivat osuva nimivalinta ja suomalaiseen makuun sopivat aromit. Sisu voitti heti myyntiin tultuaan vuonna 1928 Liègen kansainvälisillä elintarvikemessuilla kultamitalin. Sisun voittaman mitalin kuva sijoitettiin pastillirasian kanteen. Kuva onkin ollut rasiassa aina siitä lähtien.


title: Sisu (pastilli)

text: 1930-luvun mainoksissa pastillia, tai ”rintatablettia” kuten pakkauksessa luki, suositeltiin erityisesti laulajille, puhujille ja tupakoitsijoille, käytännössä se oli suosittu hengityksen raikastaja ja yskänpastilli. Sereksen tehdas muutti vuonna 1938 Turun keskustaan Rauhankatu 14:ään. Tehdas oli huippumoderni, mutta sijaitsi 3 kerroksessa, mikä aiheutti kuljetusongelmia kerrosten välissä ja vaati paljon työvoimaa. 1930-luvun lopulla Sisua myytiin jo miljoona rasiaa vuodessa.


title: Sisu (pastilli)

text: Sota-aikana Sisun valmistus loppui muutamaksi vuodeksi – vuonna 1943 kiellettiin sokerin käyttö siviilien makeisiin. Sota-aikaan Sereksen tehdas selvisi valmistamalla muun muassa etikkaa, ruokasoodaa ja joulukuusenkoristeita, mutta sodan jälkeen keskityttiin pelkästään makeisiin. Ensimmäiset Sisut saatiin kauppoihin syksyllä 1946. Sokeri palasi täysin vapaille markkinoille vasta vuonna 1954.


title: Sisu (pastilli)

text: 1950- ja 1960-luvuilla Sisun mainoksia näkyi lähinnä paikallisessa lehdistössä, toisinaan valtakunnallisissa lehdissäkin, kuten Suomen Kuvalehdessä. Samoja mainoskuvia käytettiin vuodesta, ja jopa vuosikymmenestä toiseen. 1950-luvun lopulla Sisua myytiin noin 900 000 rasiaa vuodessa ja se oli tunnettu ja suosittu pastilli koko maassa. Useista jäähalleista ostettiin mainostilaa jään alta – Sisu-logot sijoitettiin kentän kulmauksiin.


title: Sisu (pastilli)

text: Sisun raaka-aineet tulivat tehtaalle suurissa erissä, mikä oli työlästä. Palkkojen noustua Sisun valmistaminen Rauhankadulla oli hyvin kallista, joten muutto automatisoidumpaan tehtaaseen tuli ajankohtaiseksi.


title: Sisu (pastilli)

text: 1970-luvulla pakkausten rintatabletti-termi korvattiin ensin rintapastillilla ja sitten pastillilla. Arabikumista oli pulaa, joten myyntiä jouduttiin rajoittamaan – kauppiaille annosteltiin Sisua sen mukaan, miten paljon he olivat Sisuja aikaisemmin myyneet.


title: Sisu (pastilli)

text: 1970-luvun alussa tuotiin markkinoille Sisun sorbitolilla makeutettu versio. Pastillia ehdittiin mainostaa sokerittomana, mutta säännösten mukaan sorbitolilla makeutettu tuote ei ole ”sokeriton”. Siksi käyttöön otettiin uusi sana ”Sokton”. Kun sokerin käytöstä luovuttiin, pastillin rakenne muuttui: siitä tuli pehmeä, mikä lisäsi makeisen kysyntää.


title: Sisu (pastilli)

text: 1970-luvun puolivälissä myyntiin tuli myös ksylitolilla makeutettu versio, jota kehiteltiin yhdessä Turun yliopiston hammaslääketieteen laitoksen kanssa. Sisun ksylitoliversion kehittämisessä oli ollut haasteita, sillä pastillin rakennetta oli melkein mahdoton saada säilymään entisellään.


title: Sisu (pastilli)

text: Vuonna 1973 valmistui uusi moderni tehdas Auran kuntaan, mikä nosti myös myyntiä – tehtaalla voitiin valmistaa aiempaa enemmän pastilleja.


title: Sisu (pastilli)

text: Kun Sereksen toimitusjohtaja Pekka Ponkamo kuoli yllättäen marraskuussa 1974, omistajat (Kaukopaasien ja Ponkamoiden suvut) päättivät myydä yrityksen tuotemerkkeineen Rettigille. Tupakkafirmana tuttu Rettig oli jo pitkään mielinyt Sisua itselleen ja se olikin ainoa tuotemerkki, jonka valmistusta Rettig jatkoi vuonna 1975.


title: Sisu (pastilli)

text: 1970-luvun puolivälissä Sisua alettiin markkinoida televisiossa. Klassikon asemaan nousseen ”Alussa oli suo, kuokka ja Jussi” -mainoksen loi mainostoimisto Lintas. Siinä käytettiin hyväksi Täällä Pohjantähden alla-kirjan pohjautuneiden elokuvien suosiota. Elokuvissa Jussi Koskelaa esittänyt Risto Taulo raivasi suota myös mainoksessa. Mainosta esitettiin vielä 1980-luvullakin ja sillä oli pitkään hallussaan ennätys Suomen useimmin esitettynä televisiomainoksena. Mainoksen avulla Sisusta kasvoi kansallinen instituutio. Sitä seuranneissa mainoksissa esiintyi muun muassa vuosisadan alun painonnostaja, rekeä itse vetävä hevosmies, Liisa Paatso Suomi-neitona, Risto Taulo kaivamassa syvää kaivoa ja pyörittämässä suurta kiveä ja konttoristimies, joka voitti pyöräkisassa ammattilaiset ja Pauli Kiurua takaa-ajanut vaaleaverikkö.


title: Sisu (pastilli)

text: 1990-luvun alkuun mennessä Sisusta oli tullut Suomen kuudenneksi myydyin makeinen. Sisun markkinointi liittyi vahvasti jääkiekkoon. Televisiomainoksissa oli otteita Suomen jääkiekkomaajoukkueen otteluista ja kaikissa liigatason jäähalleissa aloitusympyröiden sisään oli maalattu Sisun logo.


title: Sisu (pastilli)

text: Uutta kohderyhmää tavoiteltiin sokeriton Sisu 2000 -pastillilla, joka oli mainostekstien mukaan ”pehmeä, sopivasti sähäkkä ja luonteeltaan kuin suomalainen nainen”. Kansa ei innostunut ja tuote vedettiin nopeasti pois markkinoilta.


title: Sisu (pastilli)

text: Vuonna 1992 Rettigin ja Huhtamäen vaihtokaupassa Leaf sai omistukseensa Sereksen. Leaf oli kamppaillut Sisua vastaan Stop-pastillilla, jonka valmistuksen se nyt lopetti. Leaf jatkoi Sisun markkinointia Rettigin aloittamalla jääkiekkoteemalla ja teki sopimuksen SM-liigan kanssa. Sisun jääkiekkokampanja huipentui Suomen saavuttamaan jääkiekon maailmanmestaruuteen keväällä 1995. Sisu-jääkiekkokortit tulivat Suomeen vuonna 1993 ja niitä valmistettiin vuoteen 1996 asti, jolloin kansa oli maailmanmestaruusvuoden jälkeen hieman kyllästynyt teemaan.


title: Sisu (pastilli)

text: Ensimmäinen Leafin valmistama Sisu-uutuus oli 1994 lanseerattu Salmiakki-Sisu, joka nousi heti Suomen myydyimmäksi salmiakkipastilliksi. Tuotteen sokeriton versio, Xylitol Salmiakki Sisu tuli markkinoille 1995. Alkuperäisen, perinteisessä neliön muotoisessa rasiassa myydyn Sokeri-Sisun valmistus lopetettiin vuonna 1998.


title: Sisu (pastilli)

text: Kun Sisu vuonna 1998 täytti 70 vuotta, juhlavuoden mainoksissa nähtiin vuorikiipeilijä Veikka Gustafsson. Gustafsson oli vuoden 1997 lopulla yhdessä Patrick Degermanin kanssa kiivennyt ensimmäisenä yhdelle Etelämantereen korkeimmista huipuista. Vuori sai nimekseen Mount Sisu eli Sisuvuori.


title: Sisu (pastilli)

text: Vuonna 1999 Leaf siirtyi hollantilaisen CSM:n omistukseen.


title: Sisu (pastilli)

text: 2000-luvulla Sisusta alettiin valmistaa useita uusia makuja. Sisu Horna poikkesi aiemmista Sisu-tuotteista koostumukseltaan ja pakkaukseltaan – sitä myydään pienissä paperipusseissa. Sisu Horna on makeutettu sokerilla.


title: Sisu (pastilli)

text: Kesällä 2002 julkaistiin Sisu Horna, jonka jälkeen Sisun markkinointi liitettiin kiinteästi osaksi rockfestivaaleja, sopimus tehtiin MoonTV:n kanssa. Hornan mainoshahmoja jopa tatuoitiin käsivarsiin. Vuonna 2007 Sisu alkoi sponsoroida Vaasassa vuonna 2004 perustettua suomenruotsalaisista, 16–17-vuotiaista nuorista muusikoista koostuvaa power metal -yhtyettä Sturm und Drangia. Vuonna 2002 alkaneissa Sisu-keräyskampanjoissa sai Sisu-pakkauksia keräämällä Sisu-aiheisia tuotteita kuten t-paitoja.


title: Sisu (pastilli)

text: Vuonna 2008 Sisu täytti 80 vuotta ja tapauksen kunniaksi julkaistiin Sisulla siitä selviää!-kirja, jossa kerrotaan Sisun historiasta. Juhlavuoden 2008 uutuus oli lakritsinmakuinen ja hiilenmusta Sisu Sysi. Sisua myytiin vuodessa yli 11 miljoonaa rasiaa.


title: Sisu (pastilli)

text: Leaf Suomi Oy:sta tuli osa Cloetta-konsernia kesäkuussa 2013. Auran tehdas suljettiin vuonna 2013 ja Sisun tuotanto siirrettiin Italiaan.


title: Sisu (pastilli)

text: Vuonna 2015 Sisu-pastillirasiaa uudistettiin yleisökilpailun avulla.


title: Sisu (pastilli)

text: Vuonna 2008 myynnissä oli kuusi erilaista Sisu-rasiaa: Sokton, Xylitol, Salmiakki, Xylitol Salmiakki, Raikas ja Sysi. Sisu Hornaa myytiin pusseissa. Sisua myytiin vuodessa yli 11 miljoonaa pakkausta ja myydyistä pastilleista yli kuudesosa oli Sisu-merkkisiä.


title: Sisu (pastilli)

text: Vuonna 2015 myynnissä on Sisu Horna-pussi ja kahdeksan erilaista Sisu-rasiaa: Xylitol Salmiakki (josta on kaksi kokoa, 70 g ja 36 g), Kekäle, Kipinä, Sokton, Sysi Xylitol, Sokeriton, Xylitol ja Raikas Sokeriton ja kaksi erilaista purukumipussia: Sisu Raikas Terva ja Sisu Salmiakki.


title: Sisu (pastilli)

text: Vuonna 1928 Sisu-pastillien raaka-ainemassaa keitettiin suurissa padoissa koko yö, salaisen aromisekoituksen teki aina itse Ponkamo. Massa kaadettiin valukoneeseen, minkä jälkeen pastillit kiillotettiin öljyllä. Laadunvalvonnan teki Ponkamo henkilökohtaisesti, hän testasi mm. pastillin kovuuden: jos lattialle pudotettu pastilli ei hajonnut siruiksi, koko erä tehtiin uudelleen. Kovista Sisuista luovuttiin vasta 1970-luvulla.


title: Sisu (pastilli)

text: 1960-luvulla Sisun raaka-aineet tulivat Rauhankadun tehtaalle suurissa 50 tai 100 kilon säkeissä tai valtavina paaleina. Suuret lakritsipalat lyötiin kappaleiksi kirveellä, ainekset kuumennettiin erikseen isoissa padoissa avotulella, minkä jälkeen ne sekoitettiin yhteen tietyssä järjestyksessä.


title: Sisu (pastilli)

text: Auran tehtaalla (1973–2013) arabikumirakeita liuotettiin veteen pari päivää ja epäpuhtaudet siivilöitiin pois. Lakritsiharkkoja pehmitettiin kahdeksan tuntia kuumassa vedessä. Raaka-aineliuosta sekoitettiin suurissa säiliöissä, joista se johdettiin keittoprosessiin ja vakuumisäiliöön ja valmismassasäiliöön, josta se otetaan pienempiin astioihin. Väriaineen lisäksi lisättiin salainen Sisu-aromi, jota säilytettiin kassakaapissa ja jonka salaisuuden tunsi vain kaksi ihmistä. Valmis massa valutettiin maissitärkkelyksestä tehdyille muottilevyille. Kuivauskaapeissa pastillit kuivuivat 30–60 tuntia, minkä jälkeen maissitärkkelys irrotettiin seuraavaa käyttöä varten seulaverkolla ja pastillit kiillotettiin öljyllä rummussa ennen pakkausta.


title: Sisu (pastilli)

text: Sisu-pastilleja on käytetty jopa taiteessa, vuonna 2002 Kiasman Takaikkunassa oli näyttely suomalaisten sankareiden muotokuvista. Jaakko Veijolan ja Teemu Väätäisen tekemät työt oli valmistettu erikoisista materiaaleista, jotka kertoivat kuvattavastaan. Urho Kekkosen muotokuva oli tehty 17 000 Sisu-pastillista.


title: Kliini

text: Kliini on biologiassa lajin sisäistä maantieteellistä erilaistumista kuvaava käsite, joka tarkoittaa vähittäistä (liukuvaa) muutosta eri alueilla vallitsevien fenotyyppien välillä. Erityisesti eri alueilla esiintyvien alalajien välillä voi olla vaihettumisvyöhyke, kliini, jossa populaation koostumus vähittäin muuttuu. Populaatiogenetiikassa kliinillä viitataan useimmiten yhden tietyn geenin taajuudessa esiintyvään maantieteelliseen muutokseen.


title: Kliini

text: Kliini voi heijastaa luonnonvalinnan vaikutusta tai se voi johtua maantieteellistä eristyneisyyttä seuranneesta populaatioiden uudelleen kohtaamisesta.


title: Kliini

text: Kliinin käsitteen otti käyttöön Sir Julian Huxley.


title: Kliini

text: Ihmisrotujaottelua koskevassa keskustelussa kliiniteoria on esitetty vaihtoehtona kategoriselle rotuluokittelulle.


title: Sarkoidoosi

text: Sarkoidoosi on sairaus, jossa ihmiseen muodostuu granuloomia, pieniä tulehdussolukertymiä. Käytännössä sairaus voi pesiä missä tahansa elimessä.


title: Sarkoidoosi

text: Sarkoidoosin syyt ovat huonosti tunnetut. Sairauden oireet riippuvat granuloomien sijainnista, ja mahdollisia yleisoireita ovat muun muassa kuumeilu ja väsymys. Usein sairaus kohdistuu keuhkoihin tai imusolmukkeisiin.


title: Sarkoidoosi

text: Sarkoidoosi voi alkaa äkillisesti tai vähitellen. Pääosa potilaista paranee ilman erityisiä hoitotoimenpiteitä, mutta joillakin sairaus voi kroonistua. Hoitamattomana hitaasti etenevä tauti voi vaurioittaa elimiä pysyvästi. Vaikeaa sarkoidoosia saatetaan hoitaa kortikosteroidilla.


title: Sarkoidoosi

text: Siinä vaiheessa, kun sarkoidoosi todetaan, potilaista peräti 30–50 prosenttia on oireettomia. Yleensä sarkoidoosi on tehokkaasti hoidettavissa lääkkeillä; joissakin tapauksissa se on parantunut ilman lääkitystäkin. Keuhkosarkoidoosi saattaa oireilla muun muassa pitkittyneenä yskänä ja hengenahdistuksena. Neurosarkoidoosi on harvinainen ja hengenvaarallinen sairaus, jossa granuloomat voivat vaikuttaa keskushermoston toimintaan. Myös sydänsarkoidoosissa ennuste on yhä heikko.


title: Sarkoidoosi

text: Suomessa sarkoidoosia hoidetaan kortikosteroideilla (prednisoloni) sekä sytostaateilla (metotreksaatti). Lisälääkityksenä on monesti luunsuoja-, vatsansuoja- ja kipulääkitys.


title: Poseidon (elokuva)

text: Poseidon on Wolfgang Petersenin ohjaama, vuonna 2006 julkaistu seikkailuelokuva. Elokuva on vuonna 1972 valmistuneen elokuvan "S/S Poseidonin seikkailu" ("The Poseidon Adventure") uudelleenfilmatisointi. Elokuva kertoo Poseidon-laivasta, joka uppoaa Atlantin valtamereen vieden mukanaan miltei kaikki matkustajat.


title: Poseidon (elokuva)

text: Uudenvuoden aikaan britit ovat suurella Poseidon-nimisellä laivalla ylittämässä Atlantin valtamerta. Laivalla oleva Dylan (Josh Lucas) tapaa ja kiinnostuu naisesta nimeltään Maggie (Jacinda Barrett).


title: Poseidon (elokuva)

text: Keskiyön aikaan Poseidonin komentosillalla huomataan todella iso aalto. Koneet lyödään täysillä taakse ja laivaa yritetään kääntää oikealle, tarkoituksena ottaa keulalla aalto vastaan, mutta laiva ei käänny kyllin nopeasti. Iso aalto kohtaa laivan ja kääntää sen täysin ylösalaisin. Juhlasalin iso ilmakupla pitää laivaa pinnalla. Vettä tulee rikkinäisistä ikkunoista, ja täyttää monet huoneet jättäen vain muutamat tyhjäksi, mukaan lukien juhlasalin. Matkustajat panikoivat, mutta Dylan onnistuu muodostamaan ryhmän, johon kuuluu muun muassa Maggie, Robert (Kurt Russell), Conor (Jimmy Bennett), Nelson (Richard Dreyfuss) ja Elena (Mía Maestro). Ryhmä lähtee kapuamaan ylösalaisin kääntyneen laivan pohjaa kohti, tavoitteenaan päästä ulos keulapotkureista. Ylittäessään hissikuilua mukana ollut Valentin (Freddy Rodriguez) päästää Nelsonin ylös, mutta ryhmän silta pettää ja Nelson pudottaa paniikissa Valentinin kuiluun ja liitoksistaan irronnut hissi putoaa Valentinin päälle. Christian, (Mike Vogel) Robertin tytär Jennifer, (Emmy Rossum) ja Lucky-Larry (Kevin Dillon) liittyvät ryhmään.


title: Poseidon (elokuva)

text: Ryhmä on ylösalasin olevassa aulassa ja kulkee näköalahissiä pitkin, jonka kaatuneet kuilun johdot ja raudat toimivat siltana. Lucky-Larryn ylittäessä kuilua hänen konjakkinsa putoaa veteen, jolloin heidän yläpuolella oleva laivan moottori tulee lattian läpi, murskaten Lucky-Larryn kuoliaaksi ja katkaisten heidän siltansa. Moottori ja Lucky-Larry putoavat ison aulan puoliksi tulvivaan veteen. Moottorin polttoaine synnyttää aulassa tulipalon. Dylan vie paloletkun toiselle puolelle, jolloin Jennifer ja hänen isänsä menevät liukuen putken yli. Juhlasalin lasi-ikkunat pettävät veden paineesta, ja siellä olleet matkustajat hukkuvat.


title: Poseidon (elokuva)

text: Matkan jatkuessa konehuone räjähtää heiluttaen ylösalaisin olevaa laivaa.


title: Poseidon (elokuva)

text: Ryhmä etenee putkistoon, vaikka Elenan on vaikea mennä sinne hänen klaustrofobiansa takia. He pääsevät ristikon läpi huoltokäytävälle ja menevät ensimmäiseen painesäiliöön, päästävät sinne vettä, menevät seuraavaan ja pääsevät keulapotkuriohjaamoon. Heidän sukeltaessa veden alle ja jatkaessa matkaa, Elenan mekko jää johonkin kiinni, ja hänen päänsä kolahtaa johonkin, vaiuttaen hänet tajuttomuuteen. Elenan edessä uinut Nelson vie Elenan pinnalle ja Robert yrittää elvyttää Elenaa, mutta häntä ei voi enää pelastaa.


title: Poseidon (elokuva)

text: Chris ja Robert kiistelevät, kumpi sukeltaa sammuttamaan koneet. Chris sanoo sukeltamismatkan olevan liian pitkä Robertille ja tämä hukkuu jos yrittää sitä. Chris sanoo, että hänellä olisi mahdollisuus selvitä siitä. Chrisin huomaamatta Robert sukeltaa veteen ja sammuttaa koneet, mutta hän hukkuu. Robert käänsi moottorin potkurin pyörimissuuntaa, jolloin Dylan heittää kaasupullon potkuriin, synnyttäen räjähdyksen. He pääsevät keulapotkureista pelastuslautalle. Poseidon kiepauttaa itsensä takaisin oikein päin ja uppoaa perä edellä. Dylan laukaisee lautalta hätäraketin ja pelastushelikopterit tulevat pelastamaan heidät.


title: Commodore SX-64

text: Commodore SX-64 on Commodore Business Machinesin 1983 julkaisema Commodore 64:n ja Commodore 1541 -levykeaseman pohjalle rakennettu kannettava tietokone, jossa on myös 5-tuuman värimonitori. Tämä tekee SX-64 laitteesta ensimmäisen värinäytöllisen kannettavan tietokoneen. Laite painaa kymmenkunta kiloa.


title: Commodore SX-64

text: Commodore SX-64 on käytännöllisesti katsoen täysin yhteensopiva Commodore 64:n ja 1541-levyaseman yhdistelmän kanssa. SX64:ssä ei ole kasettiasemaa, eikä sille liitintä, joten koneen muistipaikat 0 ja 1 poikkeavat standardista Commodore 64:stä, samaten CIA1-piirin kasettiasemaan kytketty bitti on pois käytöstä. Samaten käyttäjän portissa on vaihtojännitenastat kytketty aavistuksen eri tavalla, joten kaikki lisälaitteet eivät välttämättä toimi. Kaikki sarjaväylään kytkettävät laitteet lähestulkoon poikkeuksetta toimivat myös SX-64-laitteissa ja suurin osa moduuleista. Toimimattomiin moduuleihin kuuluvat mm. CP/M-moduuli ja ulkoiset prosessorikortit, johtuen mm. siitä, että koneen moduuliportti on johdon päässä.


title: Commodore SX-64

text: SX-64:ssä on samanlainen videoportti kuin aikansa Commodore 64-tietokoneissa. RF-modulaattori sen sijaan on jätetty koneesta pois. SID-piirin äänet on johdettu myös koneessa olevaan sisäiseen pieneen kaiuttimeen.


title: Commodore SX-64

text: Käynnistyessään koneen alkuvärit poikkeavat standardeista väreistä, syynä se, että pienen monitorin antama kuva on epäselvempi kuin tavanomaiseen televisioon tai monitoriin kytkettynä oleva standardi Commodore 64. Värit ovat lähellä Commodore VIC20:n värejä. Laitteen kernal-romissa on myös muita muutoksia - esimerkiksi shift+run/stopin painallus aiheuttaa ensimmäisen levyasemalla olevan ohjelman latauksen sen sijaan, että ohjelma ladattaisiin kasetilta. Mikäli laitteelle annetaan kasetilta lataava komento, laitteen käyttöjärjestelmä ilmoittaa olemattomasta laitteesta.


title: Commodore SX-64

text: SX64-laitteissa on sama piirisarja kuin standardissa 1980-luvun alun Commodore 64 -koneessa. Piirit ovat 6502-perheen NMOS-sarjan piirejä.


title: Commodore SX-64

text: Koneesta on myös olemassa skandinaavisilla näppäimillä varustettu versio.


title: Guido Buchwald

text: Guido Buchwald (s. 24. tammikuuta 1961) on saksalainen entinen jalkapalloilija ja nykyisin jalkapallovalmentaja. Puolustajana pelannut Buchwald voitti maailmanmestaruuden vuoden 1990 MM-kisoissa. Toukokuusta 2010 lähtien Buchwald on toiminut Japanin jalkapalloliiton neuvonantajana.


title: Guido Buchwald

text: Guido "Diego" Buchwald pelasi uransa alkuaikoina sekä puolustuksessa että keskikentällä, mutta vakiintui lopulta puolustajapelaajaksi. Hän aloitti uransa aikuisten sarjoissa aladivisioonissa Stuttgarter Kickersissä vuonna 1979. Bundesligassa Buchwald debytoi vuonna 1983 VfB Stuttgartin joukkueessa. Hän edusti seuraa suurimman osan urastaan aina vuoteen 1994 asti. Buchwald pelasi VfB Stuttgartissa 325 pääsarjaottelua ja teki 28 maalia. Vuosina 1994–1997 hän pelasi Japanin pääsarjassa Urawa Red Diamondsin joukkueessa ja palasi sitten vielä Saksaan Karlsruher SC:hen. Buchwald pelasi Karlsruhessa yhdeksän Bundesliigaottelua kaudella 1997–1998 ja lopetti uransa kauden 1998–1999 jälkeen 2. Bundesliigassa. Yksi Buchwaldin uran kohokohtia oli kauden 1991–1992 viimeisessä sarjaottelussa Saksan mestaruuden ratkaisseen maalin viimeistely, kun peliaikaa oli jäljellä kuusi minuuttia.


title: Guido Buchwald

text: Saksan jalkapallomaajoukkuetta Guido Buchwald edusti vuosina 1984–1994. Hän pelasi 76 maaottelua ja teki niissä neljä maalia. Buchwald voitti maailmanmestaruuden vuoden 1990 MM-kisoissa ja EM-hopeaa vuoden 1992 EM-kisoissa. Hän sai lempinimen "Diego" vuoden 1990 MM-kisoissa, kun hän onnistui puolustamaan loppuottelussa sen ajan maailman parhaan pelaajan Diego Maradonan tehottomaksi.


title: Guido Buchwald

text: Meriitit pelaajanaPelaajauransa jälkeen Buchwald jatkoi Karlsruher SC:ssä urheilutoimenjohtajana ja siirtyi sieltä kasvattajaseuransa Stuttgarter Kickersin urheilutoimenjohtajaksi. Vuonna 2003 hän siirtyi Japaniin valmentamaan entistä seuraansa Urawa Red Diamondsia, jonka hän valmensi Japanin mestariksi vuonna 2006. Samana vuonna Buchwald valittiin sarjan parhaaksi valmentajaksi. Vuonna 2007 Buchwald siirtyi takaisin Saksaan valmentamaan 2. Bundesliigaan juuri pudonnutta Alemannia Aachenia. Hänet erotettiin tehtävästä marraskuun 2007 lopulla.


title: Guido Buchwald

text: Meriitit valmentajana


title: Musaka

text:
Musaka tai moussaka () on itäisen Välimeren alueen keittiöille tyypillinen munakoisopaistos. Se muistuttaa joissain määrin lasagnea, jossa pastalevyt on korvattu munakoisoviipaleilla.
Musaka yhdistetään ruokana etenkin kreikkalaiseen keittiöön, vaikka se on suosittu perinneruoka Kreikan lisäksi myös koko Balkanin alueella sekä Turkissa ja Lähi-idässä. Ruokalajin nimi tulee osmaniturkin sanasta "musaqqa‘ah" (مسقعة), joka on edelleen lainattu arabian kielestä. Lähi-idässä musaka tunnetaan ennen kaikkea kasvisversiona, jossa on munakoisoa, tomaatteja, papuja ja sipulia. Kreikassa tällaista musakaa kutsutaan pseudo-musakaksi ("pseutomousakás").


title: Musaka

text: Kreikkalaiseen musakaan tulee munakoison lisäksi kerroksittain muun muassa lampaanlihaa, sipulia, tomaattikastiketta, valkokastiketta ja juustoraastetta. Musakoisot viipaloidaan ja paistetaan oliiviöljyssä, ja asetellaan kerroksittain vuokaan muiden ainesten kanssa. Alle laitetaan joskus kerros perunaviipaleita. Päälle kaadetaan valkokastiketta.


title: Feta

text:
Feta (, ”viipale”) on kreikkalainen suolaveteen säilötty valkoinen juusto, joka valmistetaan lampaan- ja vuohenmaidosta. Se on suosittu juusto ympäri maailman, ja sitä käytetään runsaasti muun muassa pöytäjuustona, leivonnassa ja salaateissa. Nykyisen kaltaista fetajuustoa on valmistettu Kreikassa jo antiikin ajalla viimeistään 700-luvulla eaa.
Feta on valkoista, kuoretonta, halkeilevaa ja murenevaa. Se on normaalisti täysrasvaista, mutta myös vähärasvaisia muunnoksia on nykyisin saatavilla. Nykyisin fetaa saa myös laktoosittomana. Fetaa kypsytetään pari viikkoa ja säilötään suolattuina viipaleina tai kuutioina puutynnyrissä yleensä herassa tai suolavedessä. Se kypsyy kuukauden ajan.


title: Feta

text: Feta on kreikkalaisessa keittiössä oleellinen osa kreikkalaista salaattia, johon kuuluu salaatin päälle aseteltu suuri fetaviipale. Se on myös tyypillinen meze eli alkupala yhdessä muiden mezejen kanssa. Kummassakin tapauksessa feta maustetaan oreganolla ja neitsytoliiviöljyllä. Fetaa käytetään myös monissa muissa kreikkalaisen keittiön resepteissä, kuten saganaki ja spanakopita.


title: Feta

text: Euroopan unioni on myöntänyt kreikkalaiselle fetalle nimisuojan vuonna 2005. Lain mukaan vain Kreikassa valmistetusta vuohen- ja lampaanmaitojuustosta saa käyttää nimeä feta. Saksa ja Tanska vastustivat tätä, sillä myös niissä valmistettiin fetan kaltaisia juustoja, joita oli pitkään kutsuttu nimellä feta. Muissa maissa valmistettuja vastaavia juustoja myydään nykyisin esimerkiksi nimityksillä ”salaattijuusto” tai ”valkoinen juusto”. Monissa Balkanin maissa fetaa vastaa sirene-juusto ja turkissa beyaz peynir -juusto. Myös Kreikassa valmistetaan useita paikallisia fetankaltaisia juustoja, joilla on joku muu nimi; näihin kuuluu muun muassa manouri.


title: Jim Geringer

text: James ”Jim” Geringer (s. 24. huhtikuuta 1944) oli Wyomingin osavaltion 30. kuvernööri.


title: Jim Geringer

text: Geringer kasvoi maatilalla Wheatlandissa, Wyomingissa, Yhdysvalloissa. Hän opiskeli Kansasin osavaltionyliopistossa ja suoritti tutkinnon konetekniikasta. Hän palveli kymmenen vuotta Yhdysvaltain ilmavoimissa.


title: Jim Geringer

text: Geringer on republikaani. Hänet valittiin Wyomingin kuvernööriksi vuonna 1994, ja häntä seurasi vuonna 2003 Dave Freudenthal. Ennen kuvernööriksi valintaansa hän toimi vuodesta 1989 Wyomingin senaatin jäsenenä, mitä ennen hän oli toiminut kuusi vuotta Wyomingin edustajainhuoneen jäsenenä.


title: William H. Avery

text: William Henry Avery (11. elokuuta 1911 – 4. marraskuuta 2009) oli yhdysvaltalainen republikaanipoliitikko, joka toimi Kansasin osavaltion kuvernöörinä vuosina 1965–1967.